Απόφαση της Επιτροπής

της 27ης Μαΐου 2003

σχετικά με την κρατική ενίσχυση που προτίθεται να χορηγήσει η Αυστρία στην εταιρεία BMW Motoren GmbH που εδρεύει στο Steyr

[κοινοποιηθείσα υπό τον αριθμό Ε(2003) 1664]

(Το κείμενο στη γερμανική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2003/647/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,

τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),

τον κανονισμό (EΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ(1),

Αφού κάλεσε τους ενδιαφερομένους να υποβάλουν τις παρατηρήσεις τους σύμφωνα με τις προαναφερθείσες διατάξεις,

Εκτιμώντας τα ακόλουθα:

ΔΙΑΔΙΚΑΣΙΑ

(1) Οι αυστριακές αρχές κοινοποίησαν στην Επιτροπή το υπό εξέταση σχέδιο ενίσχυσης, σύμφωνα με το άρθρο 88 παράγραφος 3 της συνθήκης ΕΚ, με επιστολές της 26ης Απριλίου 2002 και της 7ης Μαΐου 2002. Η Επιτροπή ζήτησε συμπληρωματικές πληροφορίες με επιστολή της 4ης Ιουλίου 2002. Η Αυστρία απάντησε με επιστολή στις 2 Αυγούστου 2002.

(2) Με επιστολή της 4ης Οκτωβρίου 2002, η Επιτροπή κοινοποίησε στην Αυστρία την απόφασή της να κινήσει τη διαδικασία του άρθρου 88 παράγραφος 2 της συνθήκης ΕΚ για την προαναφερθείσα ενίσχυση.

(3) Η απόφαση της Επιτροπής για την κίνηση της διαδικασίας δημοσιεύθηκε στην Επίσημη Εφημερίδα των Ευρωπαϊκών Κοινοτήτων(2). Ταυτόχρονα, η Επιτροπή κάλεσε όλους τους ενδιαφερόμενους να υποβάλουν τις παρατηρήσεις τους. Η Επιτροπή δεν έλαβε παρατηρήσεις από πλευράς άλλων ενδιαφερομένων.

(4) Η Επιτροπή πραγματοποίησε επιτόπου επίσκεψη στις 12 και 13 Δεκεμβρίου 2002. Η Αυστρία υπέβαλε τις παρατηρήσεις της σχετικά με την κίνηση της διαδικασίας έρευνας με επιστολές της 7ης Νοεμβρίου 2002 και της 25ης Φεβρουαρίου 2003.

ΑΝΑΛΥΤΙΚΗ ΠΕΡΙΓΡΑΦΗ ΤΗΣ ΕΝΙΣΧΥΣΗΣ

Αποδέκτης της ενίσχυσης

(5) Αποδέκτης της ενίσχυσης είναι η BMW Motoren GmbH (στο εξής "BMW"), θυγατρική εταιρεία της BMW AG, που εδρεύει στο Μόναχο. Το εργοστάσιο κατασκευής κινητήρων στο Steyr είναι το μεγαλύτερο εργοστάσιο κινητήρων του ομίλου BMW. Το εν λόγω εργοστάσιο παράγει τετρακύλινδρους και εξακύλινδρους βενζινοκινητήρες και πετρελαιοκινητήρες, και αναπτύσσει τεχνολογία πετρελαιοκινητήρων. Το 2001 κατασκευάσθηκαν στο εργοστάσιο αυτό 630000 κινητήρες (εκ των οποίων το 47 % ήταν πετρελαιοκινητήρες και το 53 % βενζινοκινητήρες) και απασχολούνταν περίπου 2500 εργαζόμενοι.

(6) Υπέρ της BMW σχεδιάζονται πέντε διαφορετικά μέτρα, που αφορούν περιφερειακές ενισχύσεις, ενισχύσεις για κατάρτιση, ενισχύσεις για έρευνα και ανάπτυξη, ενισχύσεις για καινοτομία και περιβαλλοντικές ενισχύσεις. Το συνολικό ποσό των σχεδιαζόμενων ενισχύσεων, οι οποίες θα χορηγηθούν βάσει του άρθρου 51 του νόμου περί προώθησης της αγοράς εργασίας ("Arbeitsmarktförderungsgesetz"), ανέρχεται σε 40,25 εκατομμύρια ευρώ.

Περιφερειακές ενισχύσεις

(7) Προβλέπεται η υλοποίηση συνολικών επενδύσεων ύψους 459 εκατομμυρίων ευρώ για το χρονικό διάστημα 2002-2006. Οι επενδύσεις αυτές αποσκοπούν στην ανάπτυξη των γραμμών παραγωγής εξαρτημάτων και συναρμολόγησης κινητήρων της εταιρείας και στην ενίσχυση της ευελιξίας της παραγωγής. Οι επενδύσεις αφορούν κατά βάση τρεις γραμμές παραγωγής κεφαλών κυλίνδρων, στροφαλοφόρων αξόνων και στροφαλοθαλάμων, συμπεριλαμβανομένης της πλάκας στήριξης, καθώς και μιας γραμμής συναρμολόγησης.

(8) Με βάση τα στοιχεία που υπέβαλε η Αυστρία, το κινητό τμήμα της επένδυσης αφορά την παραγωγή στροφαλοθαλάμων και πλακών στήριξης. Η επένδυση αυτή θα μπορούσε εναλλακτικά να γίνει στο υφιστάμενο εργοστάσιο της BMW στο Landshut (Γερμανία). Το επιλέξιμο κόστος του κινητού τμήματος της επένδυσης ανέρχεται σε 111,7 εκατομμύρια ευρώ (καθαρή παρούσα αξία 103,56 εκατομμύρια ευρώ).

(9) Το εργοστάσιο στο Steyr ευρίσκεται σε περιοχή (Άνω Αυστρία) η οποία, βάσει του αυστριακού χάρτη των ενισχυόμενων περιοχών, έχει αναγνωρισθεί από την Επιτροπή ως ενισχυόμενη περιοχή κατά την έννοια του άρθρου 87 παράγραφος 3 στοιχείο γ) της συνθήκης ΕΚ όπου το περιφερειακό ανώτατο όριο για τις μεγάλες επιχειρήσεις ανέρχεται σε 12,5 % καθαρό ισοδύναμο επιχορήγησης (που αντιστοιχεί σε ακαθάριστο ισοδύναμο επιχορήγησης ύψους 16,7 %). Η σχεδιαζόμενη περιφερειακή ενίσχυση ανέρχεται σε 18,99 εκατομμύρια ευρώ (καθαρή παρούσα αξία 17,6 εκατομμύρια ευρώ).

Ενισχύσεις για κατάρτιση

(10) Οι ενισχύσεις για την κατάρτιση καλύπτουν το χρονικό διάστημα 2000-2006. Η Αυστρία προτίθεται να χορηγήσει ενισχύσεις για κατάρτιση ύψους 6,86 εκατομμυρίων ευρώ δυνάμει του άρθρου 51α του νόμου περί προώθησης της αγοράς εργασίας. Το επιλέξιμο επενδυτικό κόστος του μεν σχεδίου γενικής κατάρτισης είναι 5,96 εκατομμύρια ευρώ, του δε σχεδίου ειδικής κατάρτισης είναι 11,94 εκατομμύρια ευρώ. Συνεπώς, η ενίσχυση για τα μέτρα γενικής κατάρτισης θα ανέλθει σε 3,28 εκατομμύρια ευρώ και η ενίσχυση για τα μέτρα ειδικής κατάρτισης θα φθάσει τα 3,58 εκατομμύρια ευρώ.

(11) Σύμφωνα με τα στοιχεία που υπέβαλε η Αυστρία, το πρόγραμμα κατάρτισης αφορά την υλοποίηση ενός προγράμματος βασικής κατάρτισης του 25 % του προσωπικού και ευρύτερης κατάρτισης του 50 % του προσωπικού της εταιρείας. Επειδή οι περισσότεροι εργαζόμενοι είναι ηλικίας μεταξύ 35 και 45 ετών και ως εκ τούτου έχει παρέλθει μεγάλο χρονικό διάστημα από την απόκτηση βασικών προσόντων από αυτούς, δεν κρίνεται σκόπιμο να μεταδίδονται στο πλαίσιο της κατάρτισης κυρίως ειδικές γνώσεις, αλλά αντίθετα απαιτείται και η ανανέωση των βασικών γνώσεων. Στους καταρτιζόμενους παρέχεται βασική επαγγελματική κατάρτιση σε πολλούς τομείς, στους οποίους αποκτούν τυπικά προσόντα. Τα προσόντα αυτά ελέγχονται και αναγνωρίζονται από το κράτος στο πλαίσιο των εξετάσεων ειδικευμένων εργατών ή των απολυτήριων εξετάσεων μαθητευόμενων. Το 2001, 88 εργαζόμενοι της BMW συμμετείχαν σε προγράμματα κατάρτισης.

(12) Στην κοινοποίηση αναφέρονται τα ακόλουθα πεδία κατάρτισης για τον τεχνικό τομέα: γνώσεις σχετικές με το προϊόν, τεχνολογίες παραγωγής και εργαλείων, τεχνική και προγραμματισμός ελέγχου, γνώση και εξοικείωση με διαδικασίες, τεχνογνωσία προσωπικού ηλεκτρονικού υπολογιστή και γνώση του Διαδικτύου, διεπαφές απεικόνισης, εργαλεία Η/Υ, εργαλεία και μέθοδοι προσομοίωσης, ερμηνεία δεδομένων, διαχείριση πληροφοριών και δεδομένων, μέθοδοι διασφάλισης ποιότητας και μέθοδοι μέτρησης, τεχνολογία ελέγχου, π.χ. δυναμικές δυναμομετρικές τράπεζες, υπολογιστικές και αναλυτικές ικανότητες, κοινωνικές δεξιότητες, καθώς και δομές εργασίας.

Περιβαλλοντικές ενισχύσεις

(13) Κατά την Αυστρία, σκοπός της επένδυσης είναι η εφαρμογή υπερσύγχρονης τεχνολογίας στον έλεγχο των κινητήρων. Στόχος είναι να ελεγχθεί η λειτουργία του κινητήρα εν ψυχρώ ("Kalttest") προκειμένου να περιοριστούν οι εκπομπές καυσαερίων (CO2, HC, NOx, CO, σωματίδια) και να υπάρξει συμμόρφωση με μελλοντικές νομικές προδιαγραφές. Με την υφιστάμενη τεχνολογία ελέγχου εν θερμώ, η καύση των κινητήρων διαρκεί οκτώ έως δώδεκα λεπτά, με αποτέλεσμα την εκπομπή μεγαλύτερων ποσοτήτων καυσαερίων. Ως εκ τούτου, η BMW σκοπεύει να προσαρμόσει, έως το 2006, το σύνολο των κινητήρων στην τεχνολογία ελέγχου εν ψυχρώ. Αυτό θα έχει ως αποτέλεσμα τη σημαντική εξοικονόμηση καυσίμων και τη μείωση της εκπομπής καυσαερίων κατά 95 %. Σύμφωνα με τα στοιχεία που υπέβαλε η Αυστρία, για το 2005, προκύπτει, με βάση τον αριθμό των παραγόμενων κινητήρων και την εξοικονόμηση καυσίμων που θα προκύψει από την εφαρμογή του σχεδίου σε σύγκριση με τις εκπομπές της τεχνολογίας ελέγχου εν θερμώ, μια μείωση των εκπομπών της τάξης των 3950 κιλών HC, 9100 κιλών NOx, 16000 κιλών CO και 1520000 κιλών CO2.

(14) Η BMW επενδύει 23,4 εκατομμύρια ευρώ στο σχέδιο αυτό. Το πρόγραμμα προστασίας του περιβάλλοντος είναι τετραετές (2002-2005) και περιλαμβάνει τους ακόλουθους τομείς: επέκταση της δοκιμής εν ψυχρώ εξακύλινδρων βενζινοκινητήρων: 6 εκατομμύρια ευρώ· δοκιμή εν ψυχρώ εξακύλινδρων πετρελαιοκινητήρων: 8,6 εκατομμύρια ευρώ· δοκιμή εν ψυχρώ εξακύλινδρων βενζινοκινητήρων: 8,6 εκατομμύρια ευρώ· σύστημα συλλογής περιβαλλοντικών δεδομένων: 0,2 εκατομμύρια ευρώ.

(15) Σύμφωνα με τα στοιχεία που έχει διαθέσει η Αυστρία, η επιλέξιμη επενδυτική δαπάνη ανέρχεται σε 6,33 εκατομμύρια ευρώ. Οι επιλέξιμες επενδύσεις προσδιορίσθηκαν με την αφαίρεση των εξοικονομούμενων δαπανών για καύσιμα από τις δαπάνες σχεδιασμού/ανάπτυξης και τις πρόσθετες επενδυτικές δαπάνες (σε σύγκριση με την υφιστάμενη τεχνολογία ελέγχου εν θερμώ). Η Αυστρία προτίθεται να στηρίξει τα μέτρα για την προστασία του περιβάλλοντος με συνολική ενίσχυση ύψους 1,9 εκατομμυρίων ευρώ (καθαρή παρούσα αξία 1,77 εκατομμύρια ευρώ) και ένταση ενίσχυσης της τάξης του 30 %.

Ενισχύσεις για έρευνα και ανάπτυξη

(16) Σύμφωνα με τα στοιχεία που υπέβαλε η Αυστρία, το σχέδιο έρευνας και ανάπτυξης αποσκοπεί στην υλοποίηση ενός συστήματος ελέγχου κινητήρων "υπερσύγχρονης τεχνολογίας". Η "υπερσύγχρονη τεχνολογία" συνίσταται στον έλεγχο των κινητήρων εν ψυχρώ ("Kalttest"), προκειμένου να περιοριστεί η εκπομπή καυσαερίων (CO2, HC, NOx, CO, σωματίδια) και να υπάρξει συμμόρφωση με μελλοντικές νομικές προδιαγραφές.

(17) Η BMW επενδύει 28,7 εκατομμύρια ευρώ στο έργο, εκ των οποίων 11,67 εκατομμύρια ευρώ θεωρείται ότι αφορούν βιομηχανική έρευνα και 17,03 εκατομμύρια ευρώ προανταγωνιστικές δραστηριότητες ανάπτυξης. Η διάρκεια του προγράμματος είναι πενταετής (2002 έως 2006). Η Αυστρία προτίθεται να στηρίξει το πρόγραμμα έρευνας με συνολική ενίσχυση ύψους 11,53 εκατομμυρίων ευρώ (καθαρή παρούσα αξία 10,63 εκατομμύρια ευρώ), εκ των οποίων 6,42 εκατομμύρια ευρώ για βιομηχανική έρευνα (ένταση ενίσχυσης 55 %) και 5,11 εκατομμύρια ευρώ για προανταγωνιστικές δραστηριότητες ανάπτυξης (ένταση ενίσχυσης 30 %).

(18) Σύμφωνα με τα στοιχεία που υπέβαλε η Αυστρία, το πρόγραμμα βιομηχανικής έρευνας καλύπτει τους ακόλουθους τομείς:

(19) Ομοιογενής καύση ντίζελ: Η ομοιογενής καύση ντίζελ με τη μέθοδο HCCI (Homogenous Charge Compression Ignition) δηλαδή "ομοιογενής ανάφλεξη διά συμπίεσης") αποτελεί τη λύση σε επίπεδο κινητήρα για την εκπλήρωση των απαιτήσεων της αναμενόμενης νομοθεσίας περί εκπομπών μετά το 2008. Μέσω της προκαταρκτικής ομογενοποίησης του άμεσα παρεχόμενου καυσίμου ντίζελ επιτυγχάνεται ένας νέος τρόπος καύσης του καυσίμου. Οι τοπικά πολύ χαμηλές θερμοκρασίες έχουν ως αποτέλεσμα τον εξαιρετικά περιορισμένο σχηματισμό NΟx, σε συνδυασμό με πολύ χαμηλή εκπομπή αιθάλης [...]*(3). Η επενδυτική δαπάνη ανέρχεται σε 4,56 εκατομμύρια ευρώ.

(20) Τεχνική φίλτρου αιθάλης με βάση την τεχνολογία πλάσματος: [...]*. Το φίλτρο σωματιδίων πλάσματος αποτελεί μια πιθανή λύση. Αποτελείται από ένα ηλεκτρόδιο ψεκασμού και ένα επακόλουθο πορώδες κεραμικό φίλτρο, στο οποίο τίθεται πλάσμα εναλλασσόμενου ρεύματος. Το ηλεκτρόδιο ψεκασμού φορτίζει τα σωματίδια αιθάλης και επιθέτει σε αυτά οξυγόνο. Τα σωματίδια κατακρατούνται στο επακόλουθο φίλτρο όπου και καίονται χάρη στο πλάσμα και την παρεχόμενη ενέργεια. Η επενδυτική δαπάνη ανέρχεται σε 3,15 εκατομμύρια ευρώ.

(21) Μεταβλητή λειτουργία βαλβίδων πετρελαιοκινητήρων: οι δυνατότητες βελτίωσης μέσω της μεταβλητότητας της λειτουργίας των βαλβίδων των πετρελαιοκινητήρων είναι πολύ πιο περιορισμένες σε σύγκριση με τους βενζινοκινητήρες, λόγω του συστήματος ελέγχου ποιότητας του μείγματος καυσίμου-αέρα χωρίς βαλβίδα στραγγαλισμού. Παρ' όλα αυτά, η λειτουργία θα μπορούσε να βελτιωθεί σε αξιόλογο βαθμό μέσω της μεταβλητότητας της λειτουργίας των βαλβίδων [...]*. Κατ' αυτόν τον τρόπο, επηρεάζονται η επιστροφή των καυσαερίων εντός του θαλάμου καύσης και η τελική πίεση συμπίεσης ως σημαντικές παράμετροι ρύθμισης για την έναρξη της ανάφλεξης. Η επενδυτική δαπάνη ανέρχεται σε 2,1 εκατομμύρια ευρώ.

(22) Ανάπτυξη βασικών αρχών σχετικά με μεταβλητές συνθήκες συμπύκνωσης σε πετρελαιοκινητήρες: οι συνθήκες υψηλής συμπύκνωσης σε πετρελαιοκινητήρες απευθείας έγχυσης επιβατικών αυτοκινήτων απαιτούνται μόνο για την επίτευξη ικανοποιητικών συνθηκών ψυχρής εκκίνησης και προθέρμανσης των κινητήρων. Η μείωση της σχέσης συμπύκνωσης καθιστά δυνατή την αύξηση της ισχύος χωρίς αύξηση της πίεσης ανάφλεξης μέσω της προσαρμογής της γεωμετρίας του θαλάμου καύσης, αλλά και τη βελτίωση των ιδιοτήτων όσον αφορά τις εκπομπές. Για τη ρύθμιση της σχέσης συμπύκνωσης προσφέρονται διάφοροι μηχανισμοί [...]*. Ουσιαστικά, όλες οι γνωστές μέθοδοι ρύθμισης βασίζονται στην αρχή της μεταβολής της απόστασης του εμβόλου από την κεφαλή του κυλίνδρου, χρησιμοποιώντας συνεπώς το διάκενο του εμβόλου ως συναφή με την καύση παράμετρο. Η επενδυτική δαπάνη ανέρχεται σε 1,87 εκατομμύρια ευρώ.

(23) Σύμφωνα με τα στοιχεία που υπέβαλε η Αυστρία, το πρόγραμμα προανταγωνιστικών δραστηριοτήτων ανάπτυξης καλύπτει τους ακόλουθους τομείς:

(24) Φόρτιση [...]*: η υπερτροφοδότηση με αεροτουρμπίνα των αερίων εξαγωγής αποτελεί πλέον βασικό στοιχείο των πετρελαιοκινητήρων επιβατικών αυτοκινήτων. Η BMW παράγει αποκλειστικά κινητήρες με υπερτροφοδότηση αεροτουρμπίνας των αερίων εξαγωγής (ATL) μεταβλητής γεωμετρίας (VNT). Κατ' αυτόν τον τρόπο, περιορίζεται ήδη σημαντικά η ασυμβατότητα μεταξύ της ροπής εκκίνησης και της ονομαστικής ισχύος. Μια δεύτερη λύση αποτελεί ο διαχωρισμός σε δύο συγκροτήματα [...]*. Η επενδυτική δαπάνη ανέρχεται σε 2,56 εκατομμύρια ευρώ.

(25) Σύστημα "Common-Rail" τρίτης γενιάς: η μείωση της κατανάλωσης και των εκπομπών των σύγχρονων πετρελαιοκινητήρων επιβατικών αυτοκινήτων κατέστη δυνατή μόνο με την ανάπτυξη εξαιρετικά ευέλικτων συστημάτων έγχυσης. Η BMW χρησιμοποιεί το λεγόμενο σύστημα Common-Rail. Το υφιστάμενο σύστημα της [...]* επιτρέπει μέγιστες πιέσεις έως και 1600 bar και το πολύ 4 εγχύσεις ανά κύκλο λειτουργίας. Οι εγχύσεις πραγματοποιούνται με την ενεργοποίηση μιας υδραυλικής βαλβίδας μέσω ηλεκτρομαγνητικών ενεργοποιητών. Στην επόμενη γενιά της, [...]* ο ενεργοποιητής πρόκειται να αντικατασταθεί από ένα πιεζοηλεκτρικό στοιχείο μεταγωγής. Σε συνδυασμό με περαιτέρω σημαντικές τροποποιήσεις για τη μείωση της μεταφερόμενης μάζας και της τριβής θα αυξηθεί σημαντικά η ταχύτητα του συστήματος. [...]*. Η επενδυτική δαπάνη ανέρχεται σε 2,9 εκατομμύρια ευρώ.

(26) Μέτρα περιορισμού της διασποράς για την τήρηση αυστηρών προτύπων για τα καυσαέρια (ΗΠΑ): οι εξαιρετικά χαμηλές οριακές τιμές των ΗΠΑ για τους πετρελαιοκινητήρες αποτελούν μεγάλη πρόκληση από την άποψη της τήρησής τους και της παρακολούθησης των αποκλίσεων των εκπομπών κατά τη λειτουργία (On Board Diagnosis). Πέραν της μείωσης της μέσης τιμής NOx και PM, ιδιαίτερη σημασία αποδίδεται επίσης στον περιορισμό της διασποράς. Μόνο κατ' αυτόν τον τρόπο μπορεί να διασφαλισθεί η απαιτούμενη σταθερότητα εκπομπής ακόμη και στην περίπτωση των εξαιρετικά χαμηλών οριακών τιμών. Η επενδυτική δαπάνη ανέρχεται σε 3,92 εκατομμύρια ευρώ.

(27) Φίλτρο αιθάλης [...]* όσον αφορά τη χρήση φίλτρων αιθάλης, [...]* παρέχονται οι ακόλουθες δύο δυνατότητες, οι οποίες επί του παρόντος βρίσκονται στο στάδιο των προανταγωνιστικών δραστηριοτήτων ανάπτυξης: CSF (Coated Soot Filter) = καταλυτικά δραστικός, επιστρωμένος μονόλιθος για τη μείωση της θερμοκρασίας καύσης της αιθάλης και CRT (Continuously Regenerating Trap) = αναγέννηση επί του φίλτρου του αποβαλλόμενου άνθρακα με τη βοήθεια του NO2 που περιέχεται στα καυσαέρια. [...]*. Για καταστάσεις λειτουργίας χωρίς συνεχή αναγέννηση και συνεπώς με συσσώρευση της αιθάλης απαιτείται η ανάπτυξη στρατηγικών καύσης μέσω της ρύθμισης των κινητήρων. Η επενδυτική δαπάνη ανέρχεται σε 4,43 εκατομμύρια ευρώ.

(28) Τεχνολογία τροχιάς λειτουργίας [...]* Στην περίπτωση των πετρελαιοκινητήρων, οι στροφαλοθάλαμοι από αλουμίνιο πρέπει να έχουν εξαιρετικά υψηλή αντοχή έναντι πολύ υψηλών θερμικών και μηχανικών καταπονήσεων. Προβληματική είναι η διατήρηση μικρής απόστασης μεταξύ γειτονικών κυλίνδρων στους κινητήρες της BMW. Προς το σκοπό αυτό, βασικό κριτήριο αποτελεί η επιλεγμένη τεχνολογία τροχιάς λειτουργίας. Γενικά, μπορεί να γίνει διάκριση μεταξύ μοντέλων χωρίς χιτώνια και διαφόρων λύσεων με χιτώνια. Στο στάδιο της προανταγωνιστικής ανάπτυξης επιλέγεται η κατάλληλη για τους μελλοντικούς κινητήρες της BMW τεχνολογία από τις προαναφερθείσες πολυάριθμες λύσεις μέσω προσομοίωσης FEM, πειραμάτων με συγκροτήματα και δοκιμών σε δυναμομετρικές τράπεζες κινητήρων. Η μετέπειτα ανάπτυξη για μαζική παραγωγή απαιτεί την κατασκευαστική μετουσίωση και την επακόλουθη ανάπτυξη της εν λόγω τεχνικής [...]*. Η επενδυτική δαπάνη ανέρχεται σε 3,23 εκατομμύρια ευρώ.

Ενισχύσεις για καινοτομία

(29) Η BMW έχει προγραμματίσει επενδύσεις για καινοτομία ύψους 9,7 εκατομμύρια ευρώ για την περίοδο 2002-2004. Η Αυστρία σκοπεύει να επιχορηγήσει αυτές τις επενδύσεις με ενίσχυση ύψους 0,97 εκατομμυρίων ευρώ. Η ενίσχυση θα χορηγηθεί για τα ακόλουθα σχέδια: μέτρηση ίσης κατανομής, [...]* μεταβλητή λειτουργία βαλβίδων (VVT) [...]* 4,5 εκατομμύρια ευρώ· δυναμικές δυναμομετρικές τράπεζες: 9,3 εκατομμύρια ευρώ· ανάπτυξη διαδικασιών για τη μέτρηση ίσης κατανομής και τις δυναμικές δυναμομετρικές τράπεζες: 0,4 εκατομμύρια ευρώ.

(30) Σχετικά με τη μέτρηση ίσης κατανομής, η Αυστρία αναφέρει ότι, σε περίπτωση που δεν είναι επιτυχής η ζητούμενη μέθοδος μέτρησης, θα απαιτηθεί η μέτρηση όλων των εξαρτημάτων της κεφαλής κυλίνδρου και του συστήματος μετάδοσης κίνησης της βαλβίδας. Εκτός αυτού, όλα τα εξαρτήματα θα πρέπει να ταξινομηθούν ως προς την ανοχή τους και να συσχετισθούν με μια συγκεκριμένη κεφαλή κυλίνδρου. Αυτή η διαδικασία δεν είναι σκόπιμη από ποιοτική και οικονομική άποψη και θα έθετε σε σοβαρό κίνδυνο τη χρήση της καινοτόμου τεχνολογίας VVT [...]*. Σχετικά με τον κίνδυνο που ενέχει η ανάπτυξη δυναμικών δυναμομετρικών τραπεζών, η Αυστρία ανέφερε ότι τυχόν βλάβη των εξαιρετικά ευαίσθητων διατάξεων μέτρησης θα μπορούσε να έχει ως αποτέλεσμα την πρόκληση σημαντικής δυσλειτουργίας των εσωτερικών διεργασιών, καθώς οι δυνατότητες δειγματοληψίας είναι ήδη σχετικά περιορισμένες. Επιπλέον, κάτι τέτοιο θα οδηγούσε σε μακρύτερες διαδρομές ρύθμισης στον έλεγχο ποιότητας.

ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ

(31) Η κίνηση της επίσημης διαδικασίας έρευνας από την Επιτροπή υπαγορεύτηκε από τους ακόλουθους λόγους:

(32) Οι επιφυλάξεις σχετικά με τις περιφερειακές επενδυτικές ενισχύσεις αφορούσαν κυρίως την αναλογικότητα της ενίσχυσης και την επέκταση της παραγωγικής ικανότητας. Η Επιτροπή έκρινε σκόπιμο να εξετάσει τις επενδύσεις σε γη και κτίρια στο Steyr, οι οποίες, σύμφωνα με τα στοιχεία που υπέβαλε η Αυστρία, δεν ήταν απαραίτητες στον ίδιο βαθμό στο Landshut. Εκτός αυτού, η Επιτροπή έθεσε το ερώτημα κατά πόσον οι εγκαταστάσεις στο Landshut θα μπορούσαν να εξυπηρετήσουν άλλους σκοπούς χρήσης σε περίπτωση μετάθεσης της παραγωγής στο Steyr, ώστε να περιορισθεί το μειονέκτημα του συνολικού κόστους.

(33) Όσον αφορά τις προγραμματισμένες ενισχύσεις για κατάρτιση, η Επιτροπή διατύπωσε κυρίως επιφυλάξεις ως προς το ότι η Αυστρία αποδίδει στα μέτρα γενικής κατάρτισης εξαιρετικά ευρεία έννοια και ζήτησε να πληροφορηθεί κατά πόσον η Αυστρία συνδυάζει τις ενισχύσεις για κατάρτιση με άλλες κρατικές ενισχύσεις, οι οποίες ενδεχομένως να αφορούν τις ίδιες επιλέξιμες δαπάνες.

(34) Όσον αφορά τις προγραμματισμένες περιβαλλοντικές ενισχύσεις, η Επιτροπή εξέφρασε επιφυλάξεις σχετικά με την επιλεξιμότητα των μέτρων σε σχέση με τις περιβαλλοντικές ενισχύσεις, καθώς, σύμφωνα με το κοινοτικό πλαίσιο σχετικά με τις κρατικές ενισχύσεις για την προστασία του περιβάλλοντος(4) (στο εξής "κοινοτικό πλαίσιο σχετικά με την προστασία του περιβάλλοντος"), "ο σχεδιασμός και η κατασκευή μηχανημάτων ή μέσων μεταφοράς που έχουν λιγότερη κατανάλωση φυσικών πόρων δεν καλύπτονται από το παρόν πλαίσιο". Πέραν αυτού, η Αυστρία δεν παρέσχε στοιχεία σχετικά με τα ισχύοντα κοινοτικά πρότυπα ή τα τυχόν αυστηρότερα εθνικά πρότυπα τα οποία επιδιώκεται να εκπληρωθούν με το παραπάνω σχέδιο, ούτε ισχυρίσθηκε ότι δεν υφίστανται καν σχετικά κοινοτικά πρότυπα. Ως εκ τούτου, η Επιτροπή εξέφρασε επιφυλάξεις σχετικά με το κατά πόσον εξασφαλίζεται ο χαρακτήρας κινήτρου του μέτρου.

(35) Οι επιφυλάξεις σχετικά με τις προγραμματισμένες ενισχύσεις για έρευνα και ανάπτυξη αφορούσαν τον απαιτούμενο χαρακτήρα κινήτρου των ενισχύσεων. Η Επιτροπή διατύπωσε την υπόθεση ότι οι προγραμματισμένες ενισχύσεις δεν παρέχουν στην επιχείρηση κανένα κίνητρο για περαιτέρω έρευνα, αλλά εξυπηρετούν απλώς τις συνήθεις δραστηριότητες έρευνας και ανάπτυξης της επιχείρησης. Ως εκ τούτου, η Επιτροπή εξέφρασε την υπόνοια ότι η BMW θα έπρεπε ενδεχομένως να διεξαγάγει την εν λόγω έρευνα ούτως ή άλλως, προκειμένου να διατηρήσει την ανταγωνιστικότητά της.

(36) Εκτός αυτού, η Επιτροπή εξέφρασε επιφυλάξεις σχετικά με το κατά πόσον οι προβλεπόμενες ενισχύσεις για καινοτομία αφορούν πράγματι καινοτόμα προϊόντα και συνεπώς ενέχουν τον κίνδυνο ενδεχόμενης αποτυχίας. Η Επιτροπή εξέφρασε επιφυλάξεις σχετικά με το κατά πόσον τα μέτρα ήταν πραγματικά καινοτόμα υπό την έννοια ότι καμία άλλη επιχείρηση του κλάδου δεν έχει διαθέσει στην αγορά ούτε χρησιμοποιεί τη συγκεκριμένη τεχνολογία. Επιπλέον, η Επιτροπή διατύπωσε αμφιβολίες σχετικά με το κατά πόσον οι ενισχύσεις αποτελούν κίνητρο για την ανάληψη του οικονομικού και τεχνικού κινδύνου.

ΠΑΡΑΤΗΡΗΣΕΙΣ ΤΗΣ ΑΥΣΤΡΙΑΣ

(37) Η Αυστρία υπέβαλε τις παρατηρήσεις της σχετικά με την κίνηση της διαδικασίας έρευνας με επιστολές της 7ης Νοεμβρίου 2002 και της 25ης Φεβρουαρίου 2003.

(38) Όσον αφορά τις προγραμματισμένες περιφερειακές ενισχύσεις, η Αυστρία υπέβαλε στοιχεία σχετικά με την καθαρή παρούσα αξία της επιλέξιμης επένδυσης και των ενισχύσεων. Περαιτέρω εξηγήσεις παρασχέθηκαν σχετικά με τις δυνατότητες μετατροπής και το κόστος της επένδυσης, την εν δυνάμει εναλλακτική χρήση διαθέσιμων κτιριακών εγκαταστάσεων στο Landshut σε σχέση με το σενάριο της παραγωγής στο Steyr, τις συνέπειες του μέτρου όσον αφορά την παραγωγική ικανότητα και τις συνθήκες πώλησης του οικοπέδου στο Steyr.

(39) Όσον αφορά τις προγραμματισμένες ενισχύσεις για κατάρτιση, οι αυστριακές αρχές επιβεβαίωσαν ότι τα μέτρα γενικής κατάρτισης πρέπει να χαρακτηρισθούν ως βασική επαγγελματική κατάρτιση που θα αναγνωρίζεται και θα πιστοποιείται από κρατικές υπηρεσίες. Στο πλαίσιο αυτό, υποβλήθηκαν αναλυτικές πληροφορίες και έγγραφα σχετικά με το περιεχόμενο της κατάρτισης. Εκτός αυτού, η Αυστρία διαβεβαίωσε ότι δεν πρόκειται να υπάρξει σώρευση ενισχύσεων για τις ίδιες επιλέξιμες δαπάνες, γεγονός που θα είχε ως αποτέλεσμα ένταση ενίσχυσης που θα υπερέβαινε το ύψος που καθορίζει ο σχετικός με τις ενισχύσεις για κατάρτιση κανονισμός.

(40) Σχετικά με τις προγραμματισμένες περιβαλλοντικές ενισχύσεις, η Αυστρία προέβαλε το επιχείρημα ότι η εξαίρεση που εισάγεται με την παράγραφο 6(5) του κοινοτικού πλαισίου σχετικά με τις κρατικές ενισχύσεις για την προστασία του περιβάλλοντος δεν τυγχάνει εφαρμογής όσον αφορά τα υπό συζήτηση μέτρα, τα οποία αφορούν μόνο τη διαδικασία ελέγχου ήδη παραχθέντων κινητήρων. Επιπλέον, όσον αφορά το χαρακτήρα κινήτρου του μέτρου, η Αυστρία ισχυρίσθηκε ότι δεν υπάρχουν κοινοτικά πρότυπα για τις διαδικασίες ελέγχου μηχανημάτων.

(41) Όσον αφορά τις προγραμματισμένες ενισχύσεις για έρευνα και ανάπτυξη, η Αυστρία ισχυρίστηκε ότι οι εν λόγω ενισχύσεις δεν αφορούν τη βασική ανάπτυξη υφιστάμενων μεθόδων που αποσκοπούν στη διατήρηση και βελτίωση της ανταγωνιστικότητας, στην αναβάθμιση των μοντέλων και στην περιφερειακή επέκταση του φάσματος των προϊόντων στον τομέα των πετρελαιοκινητήρων [...]*. Αντίθετα, οι ενισχύσεις αυτές στοχεύουν στην ενίσχυση της τεχνολογικής ικανότητας και στην ταχεία βελτίωση των ιδιοτήτων λειτουργίας των πετρελαιοκινητήρων. Όσον αφορά το χαρακτήρα κινήτρου των ενισχύσεων, η Αυστρία υποστήριξε ότι χάρη σε αυτές η επιχείρηση θα αυξήσει τις δαπάνες έρευνας και ανάπτυξης, σε σύγκριση με το έτος αναφοράς 2001. Πέραν αυτού, τα σχέδια πρόκειται να εφαρμοσθούν σε συνεργασία με εταίρους από τη βιομηχανία, πανεπιστημιακά και ερευνητικά ιδρύματα.

(42) Σχετικά με τις προγραμματισμένες ενισχύσεις για καινοτομία, η Αυστρία ισχυρίσθηκε ότι το νέο στοιχείο της μέτρησης της ίσης κατανομής εφαρμόζεται ήδη στον τομέα της μέτρησης όγκου του αέρα. Αυτή η τεχνολογία θα εφαρμοσθεί για πρώτη φορά σε μετρήσεις ρουτίνας εξακύλινδρων κινητήρων. Όσον αφορά τις δυναμικές δυναμομετρικές τράπεζες, η Αυστρία υποστήριξε ότι αυτή η τεχνολογία εφαρμόζεται προς το παρόν από άλλους κατασκευαστές αποκλειστικά σε επίπεδο έρευνας και ανάπτυξης και όχι, όπως στην περίπτωση των υπό εξέταση ενισχύσεων, για μετρήσεις ρουτίνας κινητήρων.

ΑΞΙΟΛΟΓΗΣΗ ΤΩΝ ΜΕΤΡΩΝ

(43) Η Επιτροπή είναι της άποψης ότι τα υπό εξέταση μέτρα συνιστούν κρατικές ενισχύσεις κατά την έννοια του άρθρου 87 παράγραφος 1 της συνθήκης ΕΚ: είναι προφανές ότι χορηγούνται από το κράτος ή από κρατικούς πόρους· εκτός αυτού, επειδή αποτελούν σημαντικό ποσοστό της χρηματοδότησης του σχεδίου, θα μπορούσαν να προκαλέσουν στρέβλωση του ανταγωνισμού στην Κοινότητα και να ευνοήσουν την BMW έναντι άλλων επιχειρήσεων, στις οποίες δεν χορηγούνται ενισχύσεις. Τέλος, η αγορά αυτοκινήτων χαρακτηρίζεται από σημαντικές εμπορικές δραστηριότητες μεταξύ των κρατών μελών.

(44) Στο άρθρο 87 παράγραφος 2 της συνθήκης ΕΚ αναφέρονται συγκεκριμένα είδη ενισχύσεων που είναι συμβιβάσιμες με την κοινή αγορά. Λαμβανομένου υπόψη του είδους και του σκοπού της ενίσχυσης και της θέσης της επιχείρησης, οι ανωτέρω διατάξεις δεν τυγχάνουν εφαρμογής όσον αφορά τα υπό εξέταση μέτρα. Στο άρθρο 87 παράγραφος 3 αναφέρονται ορισμένες περαιτέρω δυνατότητες ενίσχυσης που μπορούν να θεωρηθούν ως συμβιβάσιμες με την κοινή αγορά. Η Επιτροπή διαπιστώνει ότι τα μέτρα πρόκειται να εφαρμοσθούν στην Άνω Αυστρία (Steyr), δηλαδή σε μια περιφέρεια που αποτελεί ενισχυόμενη περιοχή σύμφωνα με το άρθρο 87 παράγραφος 3 στοιχείο γ) της συνθήκης ΕΚ.

(45) Η ενίσχυση προορίζεται για την εταιρεία BMW, η οποία δραστηριοποιείται στον τομέα της παραγωγής και της συναρμολόγησης κινητήρων αυτοκινήτων. Ως εκ τούτου, η εταιρεία αυτή πρέπει να θεωρηθεί ότι ανήκει στον κλάδο της αυτοκινητοβιομηχανίας κατά την έννοια του κοινοτικού πλαισίου για τις κρατικές ενισχύσεις προς την αυτοκινητοβιομηχανία (στο εξής "πλαίσιο κρατικών ενισχύσεων προς την αυτοκινητοβιομηχανία")(6).

Περιφερειακές ενισχύσεις

(46) Το πλαίσιο κρατικών ενισχύσεων προς την αυτοκινητοβιομηχανία(7) ορίζει ότι όλες οι ενισχύσεις που οι δημόσιες αρχές σκοπεύουν να χορηγήσουν για μεμονωμένα σχέδια στο πλαίσιο εγκεκριμένου καθεστώτος ενίσχυσης προς μία επιχείρηση του τομέα της αυτοκινητοβιομηχανίας πρέπει να κοινοποιούνται στην Επιτροπή προτού χορηγηθούν βάσει του άρθρου 88 παράγραφος 3 της συνθήκης ΕΚ σε περίπτωση που υπάρχει υπέρβαση τουλάχιστον ενός από τα ακόλουθα δύο όρια: i) το συνολικό κόστος του σχεδίου είναι ανώτερο ή ίσο με 50 εκατομμύρια ευρώ, ii) το συνολικό ακαθάριστο ποσό όλων των κρατικών ενισχύσεων που χορηγούνται από κρατικούς πόρους ή στο πλαίσιο κοινοτικών μέσων χρηματοδότησης για το σχέδιο ανέρχεται σε 5 εκατομμύρια ευρώ.

(47) Τόσο το συνολικό κόστος του σχεδίου όσο και το ποσό της ενίσχυσης υπερβαίνουν τις οριακές τιμές που καθιστούν υποχρεωτική την κοινοποίηση των ενισχύσεων στην Επιτροπή. Η Αυστρία εκπλήρωσε τις υποχρεώσεις που απορρέουν από το άρθρο 88 παράγραφος 3 της συνθήκης ΕΚ, κοινοποιώντας τις προτεινόμενες για την BMW ενισχύσεις για κατάρτιση και τις περιφερειακές ενισχύσεις.

(48) Σύμφωνα με το πλαίσιο κρατικών ενισχύσεων προς την αυτοκινητοβιομηχανία, η Επιτροπή οφείλει να διασφαλίζει ότι οι χορηγούμενες ενισχύσεις είναι απαραίτητες για την υλοποίηση του σχεδίου και ανάλογες των περιφερειακών προβλημάτων τα οποία καλούνται να επιλύσουν. Στο πλαίσιο αυτό πρέπει να πληρούνται και τα δύο κριτήρια, δηλαδή της αναγκαιότητας και της αναλογικότητας, ως προϋπόθεση για την έγκριση από την Επιτροπή της χορήγησης κρατικών ενισχύσεων προς την αυτοκινητοβιομηχανία.

(49) Σύμφωνα με το σημείο 3.2 στοιχείο α) του πλαισίου κρατικών ενισχύσεων προς την αυτοκινητοβιομηχανία, για να αποδειχθεί η αναγκαιότητα μιας περιφερειακής ενίσχυσης, η αποδέκτρια επιχείρηση πρέπει να αποδείξει σαφώς ότι διαθέτει μια βιώσιμη, από οικονομική άποψη, εναλλακτική λύση όσον αφορά τον τόπο εγκατάστασης του επενδυτικού της σχεδίου. Η ύπαρξη της βιώσιμης αυτής εναλλακτικής λύσης καθορίζει τη "χωροταξική ευελιξία" του επενδυτικού σχεδίου· καμία περιφερειακή ενίσχυση δεν εγκρίνεται για σχέδιο που δεν εμφανίζει χωροταξική ευελιξία.

(50) Η Αυστρία ισχυρίσθηκε ότι η πλέον ενδεδειγμένη για την εν λόγω επένδυση βιώσιμη εναλλακτική λύση αντί του Steyr είναι οι υφιστάμενες εγκαταστάσεις της BMW στο Landshut (Γερμανία). Η οριστική απόφαση υπέρ της λύσης του Steyr ελήφθη στις 10 Οκτωβρίου 2001. Η Αυστρία διαβίβασε αντίγραφο του πρακτικού της συνεδρίασης κατά την οποία ελήφθη αυτή η απόφαση. Εκτός αυτού, η Επιτροπή έλαβε αντίγραφο της μελέτης εναλλακτικών λύσεων. Η μελέτη αυτή περιλαμβάνει τη σύγκριση του κόστους αμφότερων των εναλλακτικών λύσεων, καθώς και τα σχέδια των εγκαταστάσεων του Steyr και του Landshut για τα δύο σενάρια. Η Επιτροπή διαπιστώνει ότι η μελέτη εναλλακτικών λύσεων φέρει ημερομηνία 22 Ιουνίου 2001, γεγονός που αποδεικνύει ότι η εν λόγω μελέτη εκπονήθηκε προ της λήψης της απόφασης σχετικά με τη συγκεκριμένη λύση. Από τα έγγραφα που υπέβαλε η Αυστρία προκύπτει ότι η επιλογή του Landshut είναι οικονομικά προσφορότερη σε σχέση με την επιλογή του Steyr. Η Επιτροπή καταλήγει στο συμπέρασμα ότι το σχέδιο εμφανίζει "χωροταξική ευελιξία" και συνεπώς μπορεί να θεωρηθεί ως επιλέξιμο για τη χορήγηση περιφερειακών ενισχύσεων, δεδομένου ότι οι ενισχύσεις είναι απαραίτητες προκειμένου να πραγματοποιηθεί η επένδυση στην ενισχυόμενη περιοχή.

(51) Στον τομέα της αυτοκινητοβιομηχανίας δεν επιτρέπεται καμία περιφερειακή ενίσχυση εκσυγχρονισμού και εξορθολογισμού που να εξαρτάται από τον τόπο στον οποίο θα πραγματοποιηθεί η επένδυση. Ωστόσο, η μετατροπή που περιλαμβάνει σημαντική τροποποίηση των δομών παραγωγής της υφιστάμενης εγκατάστασης είναι επιλέξιμη για χορήγηση περιφερειακών ενισχύσεων. Η Επιτροπή διαπίστωσε επιτόπου ότι το σχέδιο, το οποίο προβλέπει τη δημιουργία εντελώς νέων εγκαταστάσεων παραγωγής σε νέες κτιριακές εγκαταστάσεις, δεν περιλαμβάνει το παραμικρό στοιχείο εκσυγχρονισμού. Αντίθετα, θεωρείται ως μετατροπή επιλέξιμη για τη χορήγηση περιφερειακών ενισχύσεων.

(52) Όσον αφορά την πώληση του οικοπέδου στην BMW, η Αυστρία ενημέρωσε την Επιτροπή ότι η απαιτούμενη έκταση στο Steyr δεν πωλήθηκε στην BMW από κρατική υπηρεσία, αλλά από μια κτηματομεσιτική εταιρεία, την "Oberösterreichische Baulandentwicklungsfonds AG & Co.", και μάλιστα σε τιμή που ανταποκρίνεται στην αγοραία αξία του. Η τιμή αγοράς αντιστοιχεί στην τιμή που προσδιορίσθηκε προ της αγοράς από ορκωτό και δικαστικά πιστοποιημένο εμπειρογνώμονα στον τομέα της κτηματαγοράς. Ως εκ τούτου, η Επιτροπή έχει την άποψη ότι η BMW δεν έλαβε ενισχύσεις για την αγορά του οικοπέδου.

(53) Σύμφωνα με το σημείο 3.2 στοιχείο γ) του πλαισίου κρατικών ενισχύσεων προς την αυτοκινητοβιομηχανία, η Επιτροπή εξασφαλίζει ότι, όσον αφορά τα κινητά στοιχεία του επενδυτικού σχεδίου, το προγραμματιζόμενο μέτρο ενίσχυσης είναι ανάλογο προς τα περιφερειακά προβλήματα στην επίλυση των οποίων συμβάλλει. Προς το σκοπό αυτό, εφαρμόζεται η μέθοδος της ανάλυσης κόστους-ωφέλειας.

(54) Όσον αφορά τα κινητά στοιχεία, η ανάλυση κόστους-ωφέλειας συγκρίνει το κόστος του επενδυτή για την πραγματοποίηση του σχεδίου του στην υπόψη περιοχή με το κόστος πραγματοποίησης του ίδιου σχεδίου σε άλλη εναλλακτική τοποθεσία, πράγμα το οποίο επιτρέπει τον προσδιορισμό των συγκεκριμένων μειονεκτημάτων της υπόψη ενισχυόμενης περιοχής. Η Επιτροπή εγκρίνει περιφερειακές ενισχύσεις μέσα στα όρια των περιφερειακών μειονεκτημάτων που διαπιστώνονται σε σχέση με την πραγματοποίηση της επένδυσης στην τοποθεσία σύγκρισης.

(55) Η Επιτροπή διαπιστώνει ότι η Αυστρία επισύναψε στην κοινοποίηση ανάλυση κόστους-ωφέλειας, στην οποία συγκρίνονται οι εναλλακτικές τοποθεσίες του Steyr και του Landshut. Οι επενδύσεις πρόκειται να πραγματοποιηθούν κατά την περίοδο 2002-2007. Σύμφωνα με το σημείο 3.2 στοιχείο γ) του πλαισίου κρατικών ενισχύσεων προς την αυτοκινητοβιομηχανία, η αξιολόγηση των λειτουργικών μειονεκτημάτων εκτείνεται σε μια τριετία από την έναρξη της παραγωγής το έτος 2005, καθώς το σχέδιο αφορά την επέκταση υφιστάμενων μονάδων παραγωγής.

(56) Η Επιτροπή προέβη σε αξιολόγηση της συνημμένης στην κοινοποίηση ανάλυσης κόστους-ωφέλειας, προκειμένου να διαπιστώσει κατά πόσον οι προγραμματισμένες περιφερειακές ενισχύσεις είναι ανάλογες των περιφερειακών προβλημάτων τα οποία καλούνται να επιλύσουν.

(57) Από την ανάλυση κόστους-ωφέλειας προκύπτει μειονέκτημα όσον αφορά το κόστος ύψους 19,07 εκατομμυρίων ευρώ (καθαρή παρούσα αξία) για το Steyr. Παρά το γεγονός ότι η ανάλυση κόστους-ωφέλειας προϋποθέτει κατά τι υψηλότερες δαπάνες εργασίας και υλικών για το Landshut σε σχέση με το Steyr, τα περιφερειακά μειονεκτήματα του Steyr αποδίδονται ουσιαστικά στην ανάγκη αγοράς εκτάσεων (μειονέκτημα ύψους 8 εκατομμυρίων ευρώ) και κτιρίων (μειονέκτημα ύψους 15,05 εκατομμυρίων ευρώ) στο Steyr, ανάγκη που δεν υφίσταται στον ίδιο βαθμό όσον αφορά το Landshut. Αυτό οφείλεται στο γεγονός ότι για την παραγωγή στροφαλοθαλάμων και πλακών στήριξης στο Steyr, η BMW υποχρεούται να επενδύσει στην αγορά οικοπέδων για την κατασκευή νέων εγκαταστάσεων παραγωγής. Στο Landshut η παραγωγή στροφαλοθαλάμων θα μπορούσε να πραγματοποιηθεί σε υφιστάμενο κτίριο, κατόπιν περιορισμένης επέκτασής του, ενώ η BMW θα μπορούσε να προμηθεύεται τις πλάκες στήριξης από τρίτους κατασκευαστές (οι δαπάνες εργαλείων για τον κατασκευαστή λαμβάνονται υπόψη στην ανάλυση κόστους-ωφέλειας).

(58) Ωστόσο, η Επιτροπή προέβη σε τροποποίηση της ανάλυσης κόστους-ωφέλειας σε σχέση με κάποιο άλλο στοιχείο. Η παραγωγή στροφαλοθαλάμων στο Landshut θα μπορούσε να πραγματοποιηθεί σε υφιστάμενο κτίριο, κατόπιν επέκτασής του. Όπως διαπιστώθηκε επιτόπου, το εν λόγω κτίριο χρησιμοποιείται επί του παρόντος για την παραγωγή κεφαλών κυλίνδρων. Αυτή η χρήση πρόκειται να τερματισθεί το 2003. Ως εκ τούτου, το εν λόγω κτίριο στο Landshut θα μπορούσε, σε περίπτωση μετεγκατάστασης της παραγωγής στο Steyr, να αξιοποιηθεί για άλλες χρήσεις. Κατά την άποψη της Επιτροπής, η δυνατότητα αυτής της εναλλακτικής χρήσης του υφιστάμενου κτιρίου στο Landshut, η οποία θα μπορούσε να έχει ως αποτέλεσμα τον περιορισμό του μειονεκτήματος του συνολικού κόστους σε περίπτωση επιλογής του Steyr, πρέπει να ληφθεί υπόψη στην ανάλυση κόστους-ωφέλειας. Με βάση τα στοιχεία που υπέβαλε η Αυστρία, οι εν λόγω δαπάνες υπολογίζονται σε 0,66 εκατομμύρια ευρώ (καθαρή παρούσα αξία 0,54 εκατομμύρια ευρώ)(8).

(59) Αυτή η τροποποιημένη ανάλυση οδηγεί σε ένα αποτέλεσμα κόστους-ωφέλειας που διαφέρει κατά τι από το αρχικώς κοινοποιηθέν. Η καθαρή παρούσα αξία των επιλέξιμων για χορήγηση ενίσχυσης επενδυτικών δαπανών στο Steyr ανέρχεται σε 103,56 εκατομμύρια ευρώ. Η καθαρή παρούσα αξία του περιφερειακού μειονεκτήματος ανέρχεται σε 18,53 εκατομμύρια ευρώ. Κατ' αυτόν τον τρόπο, προκύπτει για το εν λόγω σχέδιο μια ένταση μειονεκτήματος της τάξης του 17,89 % σε σύγκριση με το Landshut.

(60) Τέλος, η Επιτροπή οφείλει να εξετάσει το ζήτημα της ενδεχόμενης προσαρμογής της ενίσχυσης ("top-up"), η οποία νοείται ως τροποποίηση της επιτρεπόμενης έντασης της ενίσχυσης ανάλογα με τη μεταβολή του δυναμικού παραγωγής του ομίλου και του καθεστώτος ενισχύσεων για την υπό εξέταση περιφέρεια. Η Επιτροπή θα μπορούσε να υιοθετήσει μια νέα προσέγγιση όσον αφορά τις κρατικές ενισχύσεις σε σχέδια που συμβάλλουν στην επιδείνωση του προβλήματος της πλεονάζουσας παραγωγικής ικανότητας, ώστε να μειωθεί έως και κατά δύο ποσοστιαίες μονάδες ο "δείκτης περιφερειακού μειονεκτήματος". Όταν η σχέση μεταξύ της παραγωγικής ικανότητας του ομίλου μετά την επένδυση και της παραγωγικής ικανότητας προ της επένδυσης είναι μεγαλύτερη ή ίση του 1,01, ο "δείκτης περιφερειακού μειονεκτήματος" μειώνεται κατά 2 ποσοστιαίες μονάδες, σύμφωνα με τις διατάξεις του πλαισίου κρατικών ενισχύσεων προς την αυτοκινητοβιομηχανία για σχέδια που υλοποιούνται σε μια περιφέρεια κατά την έννοια του άρθρου 87 παράγραφος 3 στοιχείο γ) της συνθήκης ΕΚ, και έχουν "μεγάλο" αντίκτυπο στον τομέα.

(61) Μετά την κίνηση της επίσημης διαδικασίας έρευνας, η Αυστρία ισχυρίσθηκε ότι το δυναμικό παραγωγής [...]*, για τους οποίους προορίζονται οι στροφαλοθάλαμοι, θα αυξηθεί [...]* χάρη στην υπό εξέταση επένδυση. Πρόκειται για σημαντική αύξηση της τάξης του [...]*. Πέραν αυτού, σύμφωνα με το πλαίσιο κρατικών ενισχύσεων προς την αυτοκινητοβιομηχανία, η σχετική αγορά για την παραγωγή κινητήρων από έναν κατασκευαστή οχημάτων είναι η αγορά του οχήματος για το οποίο κατασκευάζονται οι κινητήρες. Συνεπώς, επειδή οι στροφαλοθάλαμοι και οι πλάκες στήριξης προορίζονται για κινητήρες επιβατικών αυτοκινήτων, το σχετικό δυναμικό παραγωγής είναι το δυναμικό παραγωγής για επιβατικά αυτοκίνητα. Η Επιτροπή διαπιστώνει ότι το δυναμικό παραγωγής του ομίλου ανέρχεται σε [...]* πριν από την επένδυση και σε [...]* μετά την επένδυση. Η αύξηση του δυναμικού παραγωγής του ομίλου BMW οφείλεται στο δυναμικό παραγωγής ενός νέου εργοστασίου στη Λειψία, το οποίο ανέρχεται [...]*. Ως εκ τούτου, στην προκειμένη περίπτωση απαιτείται η μείωση του "δείκτη περιφερειακού μειονεκτήματος" κατά δύο μονάδες, σύμφωνα με το πλαίσιο κρατικών ενισχύσεων προς την αυτοκινητοβιομηχανία και λαμβάνοντας υπόψη τη σημαντική αύξηση του δυναμικού παραγωγής και το γεγονός ότι η εν λόγω περιοχή αποτελεί ενισχυόμενη περιφέρεια κατά την έννοια του άρθρου 87 παράγραφος 3 στοιχείο γ) της συνθήκης ΕΚ. Με βάση τα ανωτέρω, η Επιτροπή προέβη σε μείωση της επιτρεπόμενης έντασης της ενίσχυσης για την επένδυση στο Steyr κατά δύο μονάδες, σε 15,89 %.

(62) Η καθαρή παρούσα αξία της προγραμματισμένης ενίσχυσης ανέρχεται σε 17,6 εκατομμύρια ευρώ, ποσό που αντιστοιχεί σε προγραμματισμένη ένταση ενίσχυσης της τάξης του 17 % του ακαθάριστου ισοδύναμου επιχορήγησης. Η προβλεπόμενη ένταση ενίσχυσης υπερβαίνει το δείκτη περιφερειακού μειονεκτήματος, όπως υπολογίζεται στην ανάλυση κόστους ωφέλειας και τροποποιείται με την προσαρμογή ("top-up") σε ποσοστό 15,89 % των επιλέξιμων για χορήγηση ενίσχυσης επενδύσεων. Το ανώτατο όριο της περιφερειακής ενίσχυσης ανέρχεται σε ακαθάριστο ισοδύναμο επιχορήγησης 16,7 %. Συνεπώς, η Επιτροπή δύναται να εγκρίνει ενισχύσεις μόνο σε ποσοστό 15,89 % των επιλέξιμων για χορήγηση ενίσχυσης επενδύσεων ύψους 103,56 εκατομμυρίων ευρώ (καθαρή παρούσα αξία). Το ποσοστό αυτό αντιστοιχεί σε ποσό ύψους 16,46 εκατομμυρίων ευρώ (καθαρή παρούσα αξία). Η πλεονάζουσα ενίσχυση ύψους 1,14 εκατομμυρίων ευρώ (καθαρή παρούσα αξία) δεν είναι συμβιβάσιμη με την κοινή αγορά.

Ενισχύσεις για κατάρτιση

(63) Ο κανονισμός (EΚ) αριθ. 68/2001 της Επιτροπής, της 12ης Ιανουαρίου 2001, σχετικά με την εφαρμογή των άρθρων 87 και 88 της συνθήκης στις ενισχύσεις για επαγγελματική εκπαίδευση(9) (στο εξής "κανονισμός περί απαλλαγής") ισχύει για ενισχύσεις για επαγγελματική εκπαίδευση σε όλους τους κλάδους της οικονομίας και προβλέπει ότι ενισχύσεις που πληρούν όλους τους όρους που αναφέρονται στον κανονισμό, σύμφωνα με το άρθρο 87 παράγραφος 3 της συνθήκης ΕΚ, συμβιβάζονται με την κοινή αγορά και ότι δεν υπόκεινται στην υποχρέωση κοινοποίησης που προβλέπεται στο άρθρο 88 παράγραφος 3 της συνθήκης ΕΚ, εφόσον περιέχουν ρητή αναφορά στον κανονισμό απαλλαγής.

(64) Σύμφωνα με το άρθρο 5 του κανονισμού περί απαλλαγής, η υποχρέωση κοινοποίησης παραμένει σε ισχύ όταν το ποσό της ενίσχυσης σε μια επιχείρηση για ένα και το αυτό σχέδιο επαγγελματικής εκπαίδευσης υπερβαίνει το 1 εκατομμύριο ευρώ. Η Επιτροπή διαπιστώνει ότι, στην προκειμένη περίπτωση, η κοινοποιηθείσα ενίσχυση ανέρχεται σε περίπου 6,86 εκατομμύρια ευρώ (καθαρή παρούσα αξία 6,29 εκατομμύρια ευρώ), ότι πρόκειται να χορηγηθεί σε μία και μόνο επιχείρηση και ότι το σχέδιο κατάρτισης αποτελεί μεμονωμένο μέτρο. Επίσης, η Επιτροπή διαπιστώνει ότι η κοινοποίηση αφορά μεμονωμένη ενίσχυση η οποία δεν χορηγείται στο πλαίσιο εγκεκριμένου καθεστώτος ενισχύσεων. Συνεπώς, η Επιτροπή καταλήγει στο συμπέρασμα ότι η προγραμματισμένη ενίσχυση πρέπει να κοινοποιηθεί και να εξετασθεί με βάση τα κριτήρια του κανονισμού περί απαλλαγής.

(65) Σύμφωνα με το άρθρο 3 παράγραφος 1 του κανονισμού περί απαλλαγής, μεμονωμένες ενισχύσεις οι οποίες πληρούν όλες τις προϋποθέσεις του εν λόγω κανονισμού συμβιβάζονται με την κοινή αγορά κατά την έννοια του άρθρου 87 παράγραφος 3 της συνθήκης ΕΚ.

(66) Στο άρθρο 4 του κανονισμού περί απαλλαγής γίνεται διάκριση μεταξύ εξειδικευμένης και γενικής επαγγελματικής εκπαίδευσης. Σύμφωνα με το άρθρο 2 του κανονισμού περί απαλλαγής, ως ειδική επαγγελματική εκπαίδευση νοείται η εκπαίδευση που περιλαμβάνει διδασκαλία που αφορά άμεσα και κατά κύριο λόγο την τρέχουσα ή μελλοντική θέση του εργαζομένου στην ενισχυόμενη επιχείρηση και παρέχει προσόντα τα οποία είτε δεν είναι μεταβιβάσιμα σε άλλες επιχειρήσεις και άλλους τομείς απασχόλησης είτε είναι μεταβιβάσιμα σε περιορισμένο μόνον βαθμό.

(67) Σύμφωνα με το άρθρο 2 του κανονισμού περί απαλλαγής, ως γενική επαγγελματική εκπαίδευση νοείται η εκπαίδευση που περιλαμβάνει διδασκαλία η οποία δεν αφορά αποκλειστικά ή κατά κύριο λόγο την τρέχουσα ή μελλοντική θέση του εργαζομένου στην ενισχυόμενη επιχείρηση, αλλά του παρέχει προσόντα τα οποία είναι μεταβιβάσιμα σε άλλες επιχειρήσεις ή σε άλλους τομείς απασχόλησης βελτιώνοντας σημαντικά με τον τρόπο αυτόν τις δυνατότητες απασχόλησής του. Τα μέτρα αυτά συνδέονται με τη συνολική δραστηριότητα της επιχείρησης και παρέχουν προσόντα τα οποία είναι σε μεγάλο βαθμό μεταβιβάσιμα σε άλλες επιχειρήσεις ή σε άλλους τομείς απασχόλησης. Η εκπαίδευση λογίζεται ως "γενική" π.χ. όταν οργανώνεται από κοινού από διάφορες ανεξάρτητες επιχειρήσεις ή όταν απευθύνεται σε εργαζομένους διαφορετικών επιχειρήσεων ή όταν αναγνωρίζεται, πιστοποιείται ή επικυρώνεται από δημόσιους ή άλλους φορείς και οργανισμούς στους οποίους έχουν ανατεθεί οι σχετικές αρμοδιότητες από ένα κράτος μέλος της Κοινότητας.

(68) Οι επιλέξιμες δαπάνες στο πλαίσιο ενός σχεδίου ενίσχυσης για επαγγελματική εκπαίδευση αναφέρονται στο άρθρο 4 παράγραφος 7 του κανονισμού περί απαλλαγής. Όσον αφορά το κόστος προσωπικού των συμμετεχόντων, η Αυστρία επιβεβαίωσε ότι λαμβάνονται υπόψη μόνο οι ώρες κατά τις οποίες οι εργαζόμενοι πράγματι συμμετείχαν στην επαγγελματική εκπαίδευση. Σύμφωνα με το άρθρο 4 παράγραφος 7 στοιχείο στ) του κανονισμού περί απαλλαγής, ελήφθησαν υπόψη οι δαπάνες προσωπικού των εν λόγω συμμετεχόντων στα σχέδια επαγγελματικής εκπαίδευσης μόνο έως το συνολικό ύψος των επιλέξιμων για ενίσχυση δαπανών που αναφέρονται στο άρθρο 4 παράγραφος 7 στοιχεία α) έως ε). Με βάση τα στοιχεία που υπέβαλε η Αυστρία, η Επιτροπή διαπιστώνει ότι οι επιλέξιμες για ενισχύσεις δαπάνες του προγράμματος επαγγελματικής εκπαίδευσης ανέρχονται συνολικά σε 17,90 εκατομμύρια ευρώ.

(69) Σύμφωνα με το άρθρο 4 παράγραφοι 2 και 3 του κανονισμού περί απαλλαγής, οι ενισχύσεις για επαγγελματική εκπαίδευση είναι συμβιβάσιμες με την κοινή αγορά, εφόσον τηρούνται οι εντάσεις ενίσχυσης σε συνάρτηση με τις επιλέξιμες δαπάνες. Σύμφωνα με τον κανονισμό περί απαλλαγής, οι μέγιστες επιτρεπόμενες εντάσεις ενίσχυσης που μπορούν να εγκριθούν για το υπό εξέταση μέτρο, το οποίο υλοποιείται από μεγάλη επιχείρηση σε ενισχυόμενη περιφέρεια κατά την έννοια του άρθρου 87 παράγραφος 3 στοιχείο γ) της συνθήκης ΕΚ, ανέρχονται σε 30 % για την παροχή ειδικής εκπαίδευσης και σε 55 % για την παροχή γενικής εκπαίδευσης.

(70) Στην απόφαση σχετικά με την κίνηση της διαδικασίας, η Επιτροπή διαπίστωσε ουσιαστικά ότι δεν της παρασχέθηκαν επαρκή στοιχεία προκειμένου να χαρακτηρίσει τα περισσότερα από τα μέτρα εκπαίδευσης ως μέτρα γενικής εκπαίδευσης. Πέραν αυτού, η Επιτροπή εξέφρασε επιφυλάξεις σχετικά με την πιθανότητα σώρευσης ενισχύσεων από άλλες κοινοτικές χρηματοδοτήσεις για τις ίδιες επιλέξιμες δαπάνες, στο μέτρο που η σώρευση αυτή θα είχε ως αποτέλεσμα ένταση ενίσχυσης που θα υπερέβαινε τη μέγιστη επιτρεπόμενη.

(71) Στις παρατηρήσεις της σχετικά με την κίνηση της διαδικασίας, η Αυστρία επιβεβαίωσε ότι τα μέτρα γενικής εκπαίδευσης συνίστανται στην εκπαίδευση μαθητευόμενων σε συνεργασία με άλλη, ανεξάρτητη επιχείρηση (MAN Steyr). Στο πλαίσιο αυτό, τέθηκαν στη διάθεση της Επιτροπής αναλυτικές πληροφορίες και έγγραφα σχετικά με το περιεχόμενο της εκπαίδευσης των μαθητευόμενων. Όλα τα μέτρα εκπαίδευσης μαθητευόμενων παρέχουν στους συμμετέχοντες τυπικά προσόντα τα οποία ελέγχονται και αναγνωρίζονται από το κράτος (εξετάσεις ειδικευμένων εργατών ή απολυτήριες εξετάσεις μαθητευόμενων).

(72) Ενόψει των εν λόγω συμπληρωματικών στοιχείων και εγγράφων, η Επιτροπή επείσθη ότι τα κοινοποιηθέντα μέτρα εντάσσονται στη γενική εκπαίδευση. Η εκπαίδευση δεν περιλαμβάνει διδασκαλία που αφορά μόνο την τρέχουσα ή μελλοντική θέση του εργαζομένου στην ενισχυόμενη επιχείρηση, αλλά του παρέχει προσόντα τα οποία είναι σε μεγάλο βαθμό μεταβιβάσιμα σε άλλες επιχειρήσεις ή σε άλλους τομείς απασχόλησης, βελτιώνοντας σημαντικά με τον τρόπο αυτόν τις δυνατότητες απασχόλησής του.

(73) Η Επιτροπή καταλήγει στο συμπέρασμα ότι οι δαπάνες της γενικής εκπαίδευσης ανέρχονται σε 5,96 εκατομμύρια ευρώ, ενώ εκείνες της ειδικής εκπαίδευσης σε 11,94 εκατομμύρια ευρώ. Το ισχύον ανώτατο όριο έντασης ενίσχυσης για μέτρα ειδικής εκπαίδευσης ανέρχεται στο 30 % των επιλέξιμων δαπανών, ενώ για μέτρα γενικής εκπαίδευσης το ανώτατο όριο είναι 55 %.

(74) Η επιτρεπόμενη ενίσχυση ανέρχεται σε 3,58 εκατομμύρια ευρώ (30 % των επιλέξιμων δαπανών) για μέτρα ειδικής εκπαίδευσης και σε 3,28 εκατομμύρια ευρώ (55 % των επιλέξιμων δαπανών) για μέτρα γενικής εκπαίδευσης. Η επιτρεπόμενη συνολική ενίσχυση για το σχέδιο ανέρχεται σε 6,86 εκατομμύρια ευρώ και προβλέπεται να καταβληθεί σε ετήσιες δόσεις έως το 2006 (καθαρή παρούσα αξία 6,29 εκατομμύρια ευρώ).

(75) Σύμφωνα με το άρθρο 6 παράγραφος 2 του κανονισμού περί απαλλαγής, οι απαλλασσόμενες βάσει του εν λόγω κανονισμού ενισχύσεις δεν σωρεύονται με άλλη κρατική ενίσχυση ή με άλλη κοινοτική χρηματοδότηση, σε σχέση με το ίδιο επιλέξιμο κόστος, εφόσον η σώρευση αυτή έχει ως αποτέλεσμα ένταση ενίσχυσης υπερβαίνουσα την καθοριζόμενη με τον εν λόγω κανονισμό. Η Αυστρία διαβεβαίωσε την Επιτροπή ότι δεν πρόκειται να υπάρξει σώρευση ενισχύσεων για τις ίδιες επιλέξιμες δαπάνες, γεγονός που θα είχε ως αποτέλεσμα ένταση ενίσχυσης που υπερέβαινε το ύψος που καθορίζει ο κανονισμός περί απαλλαγής.

Περιβαλλοντικές ενισχύσεις

(76) Κατά την άποψη της Επιτροπής, η κοινοποιηθείσα ενίσχυση υπόκειται στο κοινοτικό πλαίσιο σχετικά με την προστασία του περιβάλλοντος. Η εξαίρεση που εισάγεται με το σημείο 6 του κοινοτικού πλαισίου σχετικά με τις κρατικές ενισχύσεις για την προστασία του περιβάλλοντος δεν τυγχάνει εφαρμογής όσον αφορά τα υπό συζήτηση μέτρα, καθώς οι προγραμματισμένες περιβαλλοντικές ενισχύσεις δεν αφορούν την ανάπτυξη και παραγωγή μηχανημάτων, αλλά απλώς τη διαδικασία ελέγχου ήδη παραγόμενων κινητήρων.

(77) Στα σημεία 28 έως 40 του κοινοτικού πλαισίου σχετικά με τις κρατικές ενισχύσεις για την προστασία του περιβάλλοντος ρυθμίζονται οι περιπτώσεις στις οποίες περιβαλλοντικές ενισχύσεις θεωρούνται επιλέξιμες για λόγους προστασίας του περιβάλλοντος. Σύμφωνα με το σημείο 29 του κοινοτικού πλαισίου σχετικά με τις κρατικές ενισχύσεις για την προστασία του περιβάλλοντος, οι επενδυτικές ενισχύσεις που επιτρέπουν στις επιχειρήσεις να υπερβούν τα ισχύοντα κοινοτικά πρότυπα μπορούν να εγκριθούν σε ποσοστό έως 30 % σε ακαθάριστους όρους των επιλέξιμων επενδυτικών δαπανών. Οι εν λόγω όροι ισχύουν επίσης σε περίπτωση που οι επιχειρήσεις πραγματοποιούν επενδύσεις ελλείψει υποχρεωτικών κοινοτικών προτύπων, καθώς και σε περίπτωση που οι επιχειρήσεις πρέπει να πραγματοποιήσουν τις επενδύσεις για να συμμορφωθούν με εθνικά πρότυπα τα οποία είναι αυστηρότερα από τα κοινοτικά.

(78) Στα σημεία 33 και 34 του κοινοτικού πλαισίου σχετικά με τις κρατικές ενισχύσεις για την προστασία του περιβάλλοντος ρυθμίζονται οι πριμοδοτήσεις για τις επιχειρήσεις που βρίσκονται σε ενισχυόμενες περιοχές όπου το ισχύον ανώτατο ποσοστό ενίσχυσης είναι το υψηλότερο των δύο ακόλουθων περιπτώσεων:

- είτε το βασικό ποσοστό που ισχύει για τις επενδυτικές ενισχύσεις υπέρ του περιβάλλοντος, ήτοι 30 % ακαθάριστο (κοινό καθεστώς), ή 40 % ακαθάριστο (στην περίπτωση επενδύσεων υπέρ των εξοικονομήσεων ενέργειας, επενδύσεων υπέρ των ανανεώσιμων πηγών ενέργειας και επενδύσεων υπέρ της συνδυασμένης παραγωγής ηλεκτρισμού και θερμότητας) ή 50 % ακαθάριστο (στην περίπτωση των ανανεώσιμων πηγών ενέργειας που επιτρέπουν τον εφοδιασμό μιας ολόκληρης κοινότητας), προσαυξημένο κατά πέντε ποσοστιαίες μονάδες σε ακαθάριστους όρους στις περιφέρειες που καλύπτονται από το άρθρο 87 παράγραφος 3 σημείο γ) και κατά δέκα ποσοστιαίες μονάδες στις περιφέρειες που καλύπτονται από το άρθρο 87 παράγραφος 3 στοιχείο α) της συνθήκης ΕΚ,

- είτε το ποσοστό περιφερειακής ενίσχυσης προσαυξημένο κατά 10 ποσοστιαίες μονάδες ακαθάριστο.

(79) Σύμφωνα με τα σημεία 33 και 34 του κοινοτικού πλαισίου σχετικά με τις κρατικές ενισχύσεις για την προστασία του περιβάλλοντος, η μέγιστη επιτρεπόμενη ενίσχυση για μια επιχείρηση που επενδύει σε μια ενισχυόμενη περιοχή, όπως το Steyr, ανέρχεται σε ποσοστό 35 % ακαθάριστο.

(80) Στο σημείο 37 του κοινοτικού πλαισίου σχετικά με τις κρατικές ενισχύσεις για την προστασία του περιβάλλοντος ρυθμίζονται οι επιλέξιμες δαπάνες. Οι επιλέξιμες δαπάνες πρέπει να περιορίζονται αυστηρά στις πρόσθετες αρχικές επενδυτικές δαπάνες που απαιτούνται για την επίτευξη των περιβαλλοντικών στόχων. Αυτό σημαίνει ότι σε περίπτωση που το κόστος των επενδύσεων για την προστασία του περιβάλλοντος δεν είναι εύκολο να διαχωρισθεί από το συνολικό κόστος, η Επιτροπή θα λάβει υπόψη αντικειμενικές και διαφανείς μεθόδους υπολογισμού, για παράδειγμα το κόστος επένδυσης συγκρίσιμης στο τεχνικό επίπεδο αλλά η οποία δεν επιτρέπει την επίτευξη της ίδιας προστασίας του περιβάλλοντος. Σε όλες τις περιπτώσεις, οι επιλέξιμες δαπάνες πρέπει να υπολογίζονται χωρίς τα πλεονεκτήματα που αποκομίζονται από ενδεχόμενη αύξηση παραγωγικής ικανότητας, οικονομίες στις δαπάνες που πραγματοποιούνται κατά τα πέντε πρώτα έτη ζωής της επένδυσης και από τα παράπλευρα προϊόντα κατά την αυτή περίοδο των πέντε ετών.

(81) Η επιλέξιμη επένδυση ανέρχεται σε 6,33 εκατομμύρια ευρώ. Το ποσό αυτό προσδιορίσθηκε με αφαίρεση των εξοικονομούμενων δαπανών για καύσιμα από τις δαπάνες σχεδιασμού/ανάπτυξης και τις πρόσθετες επενδυτικές δαπάνες (σε σύγκριση με την υφιστάμενη τεχνολογία ελέγχου εν θερμώ).

(82) Η Επιτροπή είναι της άποψης ότι, σύμφωνα με τα σημεία 20 και 29 του κοινοτικού πλαισίου σχετικά με τις κρατικές ενισχύσεις για την προστασία του περιβάλλοντος, δεν δικαιολογείται η χορήγηση ενισχύσεων για επενδύσεις που πραγματοποιούνται από μεγάλες επιχειρήσεις αποκλειστικά προς το σκοπό της συμμόρφωσης προς νέα ή υφιστάμενα κοινοτικά τεχνικά πρότυπα. Ωστόσο, οι ενισχύσεις μπορεί επίσης να αποτελέσουν κίνητρο ώστε οι επιχειρήσεις να υπερβούν τα κοινοτικά περιβαλλοντικά πρότυπα. Αυτό συμβαίνει στην περίπτωση που ένα κράτος μέλος αποφασίζει να εφαρμόσει πρότυπα αυστηρότερα από τα κοινοτικά για την επίτευξη ενός επιπέδου προστασίας του περιβάλλοντος ανώτερου από το επίπεδο που απαιτείται σύμφωνα με τα κοινοτικά πρότυπα. Το αυτό ισχύει στις περιπτώσεις που μια επιχείρηση επενδύει σε μέτρα προστασίας του περιβάλλοντος σε βαθμό που υπερβαίνει τα αυστηρότερα ισχύοντα κοινοτικά πρότυπα ή όταν δεν υφίστανται καν κοινοτικά πρότυπα.

(83) Ωστόσο, δεν κατέστη δυνατό να αποδειχθεί ότι η ενίσχυση έχει τον εν λόγω χαρακτήρα κινήτρου στο μέτρο που η ενίσχυση διευκολύνει απλώς μια επιχείρηση να συμμορφωθεί προς ισχύοντα ή νέα κοινοτικά τεχνικά πρότυπα. Τα εν λόγω πρότυπα συμπεριλαμβάνονται στην κοινή νομοθεσία, την οποία οφείλουν να τηρούν ούτως ή άλλως οι επιχειρήσεις, και δεν είναι απαραίτητη η χορήγηση ενισχύσεων στις επιχειρήσεις ως κίνητρο για την τήρηση των διατάξεων. Η Επιτροπή είναι της άποψης ότι ο απαιτούμενος χαρακτήρας κινήτρου του μέτρου υφίσταται πράγματι, δεδομένου ότι δεν υφίστανται συγκεκριμένα κοινοτικά πρότυπα για την τεχνολογία ελέγχου κινητήρων, όπως διασαφήνισε η Αυστρία μετά την κίνηση της διαδικασίας.

(84) Οι υπέρ της BMW προγραμματισμένες περιβαλλοντικές ενισχύσεις ανέρχονται σε 1,9 εκατομμύρια ευρώ (καθαρή παρούσα αξία 1,77 εκατομμύρια ευρώ). Το ποσό αυτό αντιστοιχεί σε ένταση ενίσχυσης της τάξης του 30 % ακαθάριστο. Συνεπώς, η Επιτροπή διαπιστώνει ότι η ένταση ενίσχυσης υπολείπεται του επιτρεπτού ανώτατου ορίου του 35 % που θέτει το σχετικό κοινοτικό πλαίσιο σχετικά με την προστασία του περιβάλλοντος.

Ενισχύσεις για έρευνα και ανάπτυξη

(85) Ενόψει του ύψους της επένδυσης και των ενισχύσεων, το μέτρο κοινοποιήθηκε σύμφωνα με το σημείο 4.7 του κοινοτικού πλαισίου των κρατικών ενισχύσεων στην έρευνα και ανάπτυξη(10) (στο εξής "κοινοτικό πλαίσιο έρευνας και ανάπτυξης"). Κατά την αξιολόγηση του συμβιβάσιμου των ενισχύσεων έρευνας και ανάπτυξης Ε & Α με την κοινή αγορά, η Επιτροπή εξετάζει ιδίως το είδος της πραγματοποιούμενης έρευνας, τους αποδέκτες της ενίσχυσης, τη δυνατότητα πρόσβασης στα αποτελέσματα, την προγραμματισμένη ένταση και το χαρακτήρα κινήτρου της ενίσχυσης.

(86) Σύμφωνα με το σημείο 6.2 του κοινοτικού πλαισίου έρευνας και ανάπτυξης, η ενίσχυση οφείλει να συμβάλλει στην υλοποίηση έρευνας η οποία χωρίς την ενίσχυση θα ήταν λιγότερο φιλόδοξη ή δεν θα μπορούσε να πραγματοποιηθεί στις ίδιες προθεσμίες. Συνεπώς, οι κρατικές ενισχύσεις για Ε & Α οφείλουν να αποτελούν κίνητρο για τις επιχειρήσεις, προκειμένου αυτές να υλοποιούν δραστηριότητες Ε & Α επιπροσθέτως της συνήθους δραστηριότητάς τους. Ως εκ τούτου, κατά την κοινοποίηση ενισχύσεων για Ε & Α τα κράτη μέλη οφείλουν να αποδεικνύουν ότι η ενίσχυση αποτελεί απαραίτητο κίνητρο και ότι σε καμία περίπτωση δεν συνιστά λειτουργική ενίσχυση. Το αποτέλεσμα της εξέτασης της ενίσχυσης από την Επιτροπή μπορεί να αποβεί λιγότερο ευνοϊκό απ' ό,τι συνήθως εάν δεν αποδεικνύεται ο ως άνω χαρακτήρας κινήτρου. Προκειμένου να διαπιστωθεί αδιαμφισβήτητα ότι η προγραμματισμένη ενίσχυση συμβάλλει στην υλοποίηση έρευνας η οποία χωρίς την ενίσχυση θα ήταν λιγότερο φιλόδοξη, η Επιτροπή λαμβάνει υπόψη της και ποσοτικούς παράγοντες.

(87) Ιδιαίτερη σημασία αποδίδει η Επιτροπή στην απαίτηση που αφορά το χαρακτήρα κινήτρου των ενισχύσεων για Ε & Α στην περίπτωση μεμονωμένων σχεδίων που προέρχονται από μεγάλες επιχειρήσεις για τη διεξαγωγή ερευνών κοντά στο στάδιο της εμπορίας, καθώς και σε όλες τις περιπτώσεις, κατά τις οποίες σημαντικό μέρος των δαπανών έρευνας και ανάπτυξης πραγματοποιήθηκε πριν από την αίτηση ενίσχυσης.

(88) Η Επιτροπή διαπιστώνει ότι η BMW θεωρείται μεγάλη επιχείρηση· επιπλέον, η Επιτροπή υποθέτει ότι, δεδομένου του είδους του σχεδίου, η έρευνα είναι κοντά στο στάδιο της εμπορίας. Για τους λόγους αυτούς, στην προκειμένη περίπτωση, η Επιτροπή αποδίδει ιδιαίτερη σημασία στην απαίτηση που αφορά το χαρακτήρα κινήτρου των ενισχύσεων για Ε & Α.

(89) Όσον αφορά το χαρακτήρα κινήτρου των ενισχύσεων, στις παρατηρήσεις της σχετικά με την κίνηση της διαδικασίας, η Αυστρία υποστηρίζει ότι χάρη στις ενισχύσεις, η επιχείρηση αυξάνει τις δαπάνες έρευνας και ανάπτυξης σε σύγκριση με το έτος αναφοράς 2001. Ωστόσο, η Επιτροπή διαπιστώνει ότι οι δαπάνες για Ε & Α σε σχέση με το συνολικό κύκλο εργασιών του ιδίου χρονικού διαστήματος σημειώνουν μόνο ελαφρά αύξηση [...]* επανερχόμενες στο επίπεδο του 1999. Κατά το ίδιο χρονικό διάστημα, ο αριθμός των απασχολουμένων στον τομέα της έρευνας και ανάπτυξης μειώθηκε ελαφρά [...]*.

(90) Μετά την κίνηση της διαδικασίας, η Αυστρία ισχυρίσθηκε ότι το σχέδιο επικεντρώνεται στην ενίσχυση της τεχνολογικής ικανότητας και στην ταχεία βελτίωση των ιδιοτήτων λειτουργίας των πετρελαιοκινητήρων. Η Επιτροπή αναγνωρίζει ότι ορισμένα τμήματα του σκοπούμενου προγράμματος Ε & Α συνίστανται σε ιδιαίτερα φιλόδοξη έρευνα, η οποία εξυπηρετεί το δημόσιο συμφέρον και ενέχει σημαντικό κίνδυνο, και δεν μπορούν να θεωρηθούν ως εντασσόμενα στις συνήθεις δραστηριότητες της επιχείρησης. Αυτό ισχύει για τους τομείς "ομοιογενής καύση ντίζελ" (Homogene Dieselverbrennung), "Τεχνική φίλτρου αιθάλης με βάση την τεχνολογία πλάσματος" (Rußfiltertechnik unter Nutzung der Plasmatechnologie) και "Μεταβλητή λειτουργία βαλβίδων πετρελαιοκινητήρων" (Variabler Ventiltrieb für Dieselmotoren).

(91) Η ομοιογενής καύση ντίζελ αποσκοπεί στον περιορισμό των εκπομπών επιβλαβών ουσιών και σωματιδίων. Τα οξείδια του αζώτου, που, σε σημαντικό βαθμό, σχηματίζονται κατά την καύση του πετρελαίου, καθώς και οι σωματιδιακές εκπομπές μπορούν να περιορισθούν σημαντικά με αυτή την τεχνολογία. Επιπλέον, μπορεί να επιτευχθεί σημαντική εξοικονόμηση καυσίμων. Ωστόσο, ενώ η εν λόγω τεχνολογία μπορεί να χρησιμοποιηθεί με σχετική ευκολία σε ένα περιορισμένο τμήμα του πεδίου λειτουργίας ενός κινητήρα, δηλαδή με περιορισμένη κινητήρια ροπή και αριθμό στροφών του κινητήρα, είναι εξαιρετικά δύσκολη η εφαρμογή της σε ολόκληρο το πεδίο λειτουργίας του κινητήρα. Προς το σκοπό αυτό απαιτούνται σημαντικές και φιλόδοξες ερευνητικές προσπάθειες που ενέχουν υψηλότατο κίνδυνο. Ο έλεγχος μέσω της μεταβλητής λειτουργίας των βαλβίδων του κινητήρα αποσκοπεί στην αύξηση του βαθμού απόδοσης του καυσίμου. Αυτή η τεχνολογία είναι λιγότερο αποδοτική στους πετρελαιοκινητήρες σε σύγκριση με τους βενζινοκινητήρες λόγω της εντελώς διαφορετικής διαδικασίας καύσης. Ωστόσο, η εφαρμογή της ομοιογενούς καύσης ντίζελ θα μπορούσε να παράσχει νέες δυνατότητες εφαρμογής του ελέγχου μέσω της μεταβλητής λειτουργίας των βαλβίδων στον τομέα των πετρελαιοκινητήρων. Η έρευνα στον τομέα αυτό είναι εξαιρετικά δαπανηρή, τα δε αποτελέσματά της αμφίβολα. Η έρευνα στον τομέα "Τεχνική φίλτρου αιθάλης με βάση την τεχνολογία πλάσματος" σε συνάρτηση με φίλτρα κατακράτησης σωματιδίων βρίσκεται ακόμη σε εξαιρετικά πρώιμο στάδιο και ως εκ τούτου ενέχει κινδύνους. Ωστόσο, θα μπορούσε να συμβάλει σημαντικά στην αντιμετώπιση, ιδίως, του προβλήματος των εξαιρετικά μικροσκοπικών σωματιδίων που εκπέμπουν οι πετρελαιοκινητήρες.

(92) Επίσης, η Επιτροπή διαπιστώνει ότι το εγκριθέν με την απόφαση αριθ. 1513/2002/EΚ του Ευρωπαϊκού Κοινοβουλίου και του Συμβουλίου(11) έκτο πρόγραμμα πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας περιλαμβάνει αντίστοιχους τομείς έρευνας για την ανάπτυξη της μελλοντικής γενιάς καθαρών και οικονομικών κινητήρων στο πλαίσιο του θέματος προτεραιότητας "Χερσαίες υπηρεσίες μεταφορών". Η Επιτροπή διαπιστώνει ότι τα τρία υποπρογράμματα "Ομοιογενής ανάφλεξη πετρελαιοκινητήρα διά συμπίεσης" ("Homogene Dieselverbrennung"), "Τεχνική φίλτρου αιθάλης με βάση την τεχνολογία πλάσματος" ("Rußfiltertechnik unter Nutzung der Plasmatechnologie") και "Μεταβλητή λειτουργία βαλβίδων πετρελαιοκινητήρων" ("Variabler Ventiltrieb für Dieselmotoren") δεν εντάσσονται στις συνήθεις δραστηριότητες της επιχείρησης. Συνεπώς, η ενίσχυση για την έρευνα σε αυτούς τους τρεις υποτομείς απαιτείται ως κίνητρο για την πραγματοποίηση των ερευνητικών δραστηριοτήτων.

(93) Με βάση την περιγραφή του σχεδίου από την Αυστρία, η Επιτροπή κατέληξε στην άποψη ότι αυτά τα τρία υποπρογράμματα, με συνολική επιλέξιμη επένδυση 9,81 εκατομμυρίων ευρώ, μπορούν να θεωρηθούν ως βιομηχανική έρευνα. Στην προκειμένη περίπτωση, η επιτρεπόμενη ένταση ενίσχυσης για σχέδια στον τομέα της βιομηχανικής έρευνας ανέρχεται σε ποσοστό 55 %. Συνεπώς, το ποσό ενίσχυσης ύψους 5,39 εκατομμυρίων ευρώ πληροί τις προϋποθέσεις ώστε να κριθεί ως συμβιβάσιμο με το κοινοτικό πλαίσιο έρευνας και ανάπτυξης.

(94) Ωστόσο, η Επιτροπή φρονεί ότι τα λοιπά κοινοποιηθέντα υποπρογράμματα ["Ανάπτυξη βασικών αρχών σχετικά με μεταβλητές συνθήκες συμπύκνωσης σε πετρελαιοκινητήρες" ("Grundsatzentwicklung zu variablen Verdichtungsverhältnissen bei Dieselmotoren"), "Φόρτιση [...]* Aufladekonzept"), "Σύστημα Common-Rail τρίτης γενιάς" ("Dritte Generation Common-Rail"), "Μέτρα περιορισμού της διασποράς για την τήρηση αυστηρών προτύπων για τα καυσαέρια" ("Streuungseinengende Maßnahmen zur Erfüllung strengster Abgasnormen"), "Φίλτρο αιθάλης" ("Rußfilter"), [...]* "Τεχνολογία τροχιάς λειτουργίας για στροφαλοθαλάμους [...]" ("Laufbahntechnologie für [...]*"- "Kurbelgehäuse")] αποσκοπούν απλώς στην αύξηση της ανταγωνιστικότητας των πετρελαιοκινητήρων μέσω της βελτίωσης της τεχνολογίας τους. Στην αυτοκινητοβιομηχανία απαιτούνται συνεχώς ανάλογες ερευνητικές δραστηριότητες στο πλαίσιο της συνήθους δραστηριότητας των κατασκευαστών κινητήρων. Δεδομένου ότι η παγκόσμια αγορά του συγκεκριμένου προϊόντος χαρακτηρίζεται από έντονο ανταγωνισμό, η συνεχής ανάπτυξη εντελώς νέων τεχνικών στον τομέα των πετρελαιοκινητήρων αποτελεί μια από οικονομικής απόψεως επιτακτική αναγκαιότητα. Συνεπώς, η BMW όφειλε ούτως ή άλλως να διεξαγάγει την εν λόγω έρευνα για τα ανωτέρω υποπρογράμματα ώστε να διατηρήσει την ανταγωνιστικότητά της.

(95) Η Επιτροπή καταλήγει στο συμπέρασμα ότι τα λοιπά υποπρογράμματα Ε & Α της BMW εντάσσονται στις συνήθεις δραστηριότητες μιας επιχείρησης του κλάδου της αυτοκινητοβιομηχανίας. Με βάση τα ανωτέρω, κατά την άποψη της Επιτροπής, η Αυστρία δεν ήταν σε θέση να αποδείξει το χαρακτήρα κινήτρου των κοινοποιηθεισών ενισχύσεων για Ε & Α. Συνεπώς, οι προγραμματισμένες ενισχύσεις για τα συγκεκριμένα υποπρογράμματα Ε & Α δεν είναι συμβιβάσιμες με την κοινή αγορά. Επειδή δεν αποδείχθηκε ο χαρακτήρας κινήτρου των συγκεκριμένων προγραμμάτων, η Επιτροπή φρονεί ότι δεν απαιτείται περαιτέρω ανάλυση της υπόθεσης, ιδίως δε των επιμέρους υποπρογραμμάτων και των επιτρεπόμενων εντάσεων ενίσχυσης.

(96) Πέραν αυτού, η Επιτροπή διαπιστώνει ότι, παρόλο που η Αυστρία ανέφερε ότι τα σχέδια θα εφαρμόζονταν σε συνεργασία με άλλους εταίρους της βιομηχανίας, πανεπιστήμια και ερευνητικά ιδρύματα, δεν υποβλήθηκαν επαρκείς σχετικές αποδείξεις. Επίσης, η Αυστρία δεν απέδειξε ότι τα σχέδια προβλέπουν ουσιαστική διασυνοριακή συνεργασία μεταξύ ανεξάρτητων εταίρων από τουλάχιστον δύο κράτη μέλη. Ως εκ τούτου, η Επιτροπή δεν μπορεί παρά να καταλήξει στο συμπέρασμα ότι οι ανταγωνιστές δεν θα αποκομίσουν οπωσδήποτε όφελος από την πρόοδο που θα σημειωθεί χάρη στα εν λόγω ερευνητικά προγράμματα.

Ενισχύσεις για καινοτομία

(97) Σύμφωνα με το πλαίσιο κρατικών ενισχύσεων προς την αυτοκινητοβιομηχανία, ως καινοτομία νοείται η ανάπτυξη και η ένταξη στη βιομηχανική παραγωγή στην Ευρώπη, στον ΕΟΧ ή στις χώρες της Κεντρικής και Ανατολικής Ευρώπης πραγματικά ή ουσιαστικά νέων προϊόντων ή μεθόδων που δεν χρησιμοποιούνται ή δεν κυκλοφορούν στο εμπόριο από άλλους παράγοντες του τομέα. Μια πραγματική καινοτομία παρουσιάζει κάποιο κίνδυνο αποτυχίας, του οποίου ο βαθμός λαμβάνεται υπόψη από την Επιτροπή κατά την εκτίμηση της έντασης της προγραμματιζόμενης ενίσχυσης.

(98) Οι ενισχύσεις για καινοτομίες εγκρίνονται μόνο σε επαρκώς δικαιολογημένες περιπτώσεις ως κίνητρο για την ανάληψη οικονομικού ή τεχνολογικού κινδύνου από την αποδέκτρια επιχείρηση. Η μέγιστη ένταση των ενισχύσεων αυτών καθορίζεται σε 10 % του συνολικού επιλέξιμου κόστους που αντιστοιχεί άμεσα και αποκλειστικά στις επενδύσεις και τις δραστηριότητες μηχανικής που συνδέονται με το καινοτόμο σκέλος του σχεδίου.

(99) Η Επιτροπή ανέλυσε το σχέδιο επικουρούμενη από ειδικό εξωτερικό εμπειρογνώμονα του κλάδου της αυτοκινητοβιομηχανίας. Σύμφωνα με το αποτέλεσμα αυτής της ανάλυσης, η Επιτροπή φρονεί ότι το σχέδιο δεν μπορεί να θεωρηθεί ως πραγματικά καινοτόμο υπό την έννοια ότι καμία άλλη επιχείρηση του κλάδου δεν έχει διαθέσει ακόμη στην αγορά ούτε χρησιμοποιεί τη συγκεκριμένη τεχνολογία.

(100) Όσον αφορά τη μέτρηση ίσης κατανομής VVT [...]*, η Επιτροπή λαμβάνει υπόψη το επιχείρημα της Αυστρίας, σύμφωνα με την οποία η εν λόγω τεχνική εφαρμόζεται για πρώτη φορά σε εξακύλινδρους κινητήρες. Στην πραγματικότητα, η τεχνική αυτή εφαρμόζεται ήδη στον τομέα των τετρακύλινδρων και οκτακύλινδρων κινητήρων. Συνεπώς, δεν μπορεί να θεωρηθεί ως πραγματικά καινοτόμος. Όσον αφορά τις δυναμικές δυναμομετρικές τράπεζες, η Επιτροπή λαμβάνει υπόψη ότι, σύμφωνα με τις αυστριακές αρχές, η εν λόγω τεχνική εφαρμόζεται για πρώτη φορά στο πλαίσιο της μαζικής παραγωγής. Ωστόσο, η Επιτροπή θεωρεί ότι αυτή η τεχνική δεν είναι πραγματικά καινοτόμος, καθώς εφαρμόζεται ήδη από άλλους κατασκευαστές (σε μεμονωμένους κινητήρες).

(101) Εκτός αυτού, η Επιτροπή καταλήγει στο συμπέρασμα ότι η συναφής ενίσχυση δεν αποτελεί κίνητρο για την ανάληψη ή τεχνολογικού κινδύνου. Προκειμένου να διατηρήσουν την ανταγωνιστικότητά τους, οι κατασκευαστές κινητήρων πρέπει να επενδύουν, στο πλαίσιο των συνήθων δραστηριοτήτων τους, σε διατάξεις ελέγχου και μέτρησης που πληρούν τα πλέον σύγχρονα τεχνικά πρότυπα. Συνεπώς, μπορεί να θεωρηθεί ότι η BMW θα είχε πραγματοποιήσει τη συγκεκριμένη επένδυση ακόμη και χωρίς την προγραμματισμένη ενίσχυση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η περιφερειακή κρατική ενίσχυση ύψους 17,6 εκατομμυρίων ευρώ (καθαρή παρούσα αξία), την οποία σκοπεύει να χορηγήσει η Αυστρία στην επιχείρηση BMW Motoren GmbH, Steyr, ("BMW") για την επένδυσή της στο Steyr, είναι συμβιβάσιμη με την κοινή αγορά σύμφωνα με το άρθρο 87 παράγραφος 3 στοιχείο γ) της συνθήκης ΕΚ έως το ποσό των 16,46 εκατομμυρίων ευρώ (καθαρή παρούσα αξία).

Σε ύψος 1,14 εκατομμυρίων ευρώ (καθαρή παρούσα αξία), η εν λόγω περιφερειακή ενίσχυση δεν είναι συμβιβάσιμη με την κοινή αγορά και δεν επιτρέπεται να χορηγηθεί.

Άρθρο 2

Η κρατική ενίσχυση που σκοπεύει να χορηγήσει η Αυστρία στην BMW για μέτρα κατάρτισης είναι συμβιβάσιμη με την κοινή αγορά σύμφωνα με το άρθρο 87 της συνθήκης ΕΚ έως μέγιστο ποσό ονομαστικό 6,86 εκατομμύρια ευρώ (καθαρή παρούσα αξία 6,29 εκατομμύρια ευρώ).

Άρθρο 3

Η κρατική ενίσχυση που σκοπεύει να χορηγήσει η Αυστρία στην BMW για μέτρα προστασίας του περιβάλλοντος είναι συμβιβάσιμη με την κοινή αγορά σύμφωνα με το άρθρο 87 της συνθήκης ΕΚ έως μέγιστο ονομαστικό ποσό 1,9 εκατομμυρίων ευρώ (καθαρή παρούσα αξία 1,77 εκατομμυρίων ευρώ).

Άρθρο 4

Η κρατική ενίσχυση ύψους 11,53 εκατομμυρίων ευρώ για μέτρα έρευνας και ανάπτυξης, την οποία η Αυστρία σκοπεύει να χορηγήσει στην επιχείρηση BMW Steyr για την επένδυσή της στο Steyr, είναι συμβιβάσιμη με την κοινή αγορά έως το ποσό των 5,39 εκατομμυρίων ευρώ.

Σε ύψος 6,14 εκατομμυρίων ευρώ, αυτή η περιφερειακή ενίσχυση δεν είναι συμβιβάσιμη με την κοινή αγορά και δεν επιτρέπεται να χορηγηθεί.

Άρθρο 5

Η κρατική ενίσχυση ύψους 0,93 εκατομμυρίων ευρώ (καθαρή παρούσα αξία), που σκοπεύει να χορηγήσει η Αυστρία στην BMW για την προώθηση της καινοτομίας, δεν είναι συμβιβάσιμη με την κοινή αγορά σύμφωνα με το άρθρο 87 της συνθήκης ΕΚ και δεν επιτρέπεται να χορηγηθεί.

Άρθρο 6

Οι αυστριακές αρχές καλούνται να ενημερώσουν την Επιτροπή εντός δύο μηνών από την κοινοποίηση της παρούσας απόφασης σχετικά με τα μέτρα που έχουν λάβει για να συμμορφωθούν με αυτή.

Άρθρο 7

Η παρούσα απόφαση απευθύνεται στη Δημοκρατία της Αυστρίας.

Βρυξέλλες, 27 Μαΐου 2003.

Για την Επιτροπή

Mario Monti

Μέλος της Επιτροπής

(1) ΕΕ L 83 της 27.3.1999, σ. 1.

(2) ΕΕ C 308 της 11.12.2002, σ. 19.

(3) Τμήματα του κειμένου αυτού έχουν διαγραφεί έτσι ώστε να εξασφαλιστεί η μη δημοσιοποίηση των εμπιστευτικών πληροφοριών· τα τμήματα αυτά είναι εντός αγκυλών και σημειώνονται με αστερίσκο.

(4) ΕΕ C 37 της 3.2.2001, σ. 3.

(5) "Ο σχεδιασμός και η κατασκευή μηχανημάτων ή μέσων μεταφοράς που έχουν λιγότερη κατανάλωση φυσικών πόρων, δεν καλύπτονται από το παρόν πλαίσιο."

(6) ΕΕ C 279 της 15.9.1997, σ. 1.

(7) Σύμφωνα με το σημείο 39 του πολυτομεακού πλαισίου για τις περιφερειακές ενισχύσεις προς μεγάλα επενδυτικά σχέδια (ΕΕ C 70 της 19.3.2002, σ. 8), οι κοινοποιήσεις που καταχωρίσθηκαν πριν από την 1η Ιανουαρίου 2003 θα εξετάζονται σύμφωνα με τα ισχύοντα κατά τη στιγμή της κοινοποίησης κριτήρια.

(8) Βάση υπολογισμού: διαθέσιμη έκταση 2450 m2·, εν δυνάμει μίσθωμα 90 ευρώ/m2.

(9) ΕΕ L 10 της 13.1.2001, σ. 20.

(10) ΕΕ C 45 της 17.2.1996, σ. 5.

(11) ΕΕ L 232 της 29.8.2002, σ. 1.